CELEX: 52021DC0770
Language: fi
Date: 2021-12-10
Title: Ehdotus NEUVOSTON SUOSITUS eurooppalaisesta lähestymistavasta mikrotutkintoihin elinikäisen oppimisen ja työllistyvyyden tukemiseksi

EUROOPAN KOMISSIO
            Bryssel 10.12.2021
            COM(2021) 770 final
            2021/0402(NLE)
            
            Ehdotus
            NEUVOSTON SUOSITUS
            eurooppalaisesta lähestymistavasta mikrotutkintoihin elinikäisen oppimisen ja työllistyvyyden tukemiseksi
            {SWD(2021) 367 final}
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               •Ehdotuksen syyt ja tavoitteet
            
            
               
                  Komission puheenjohtaja Ursula von der Leyen toteaa komission poliittisissa suuntaviivoissa
                     1
                   aikovansa poistaa oppimisen esteet ja parantaa laadukkaan koulutukseen saatavuutta ja muistuttaa Euroopan sosiaalisten oikeuksien pilarissa
                     2
                   todetun inklusiivisen ja laadukkaan elinikäisen oppimisen merkityksestä. Tämän jälkeen komissio ehdotti strategiaa, jolla autetaan ihmisiä kehittämään taitojaan nopeasti muuttuvilla työmarkkinoilla, ja ilmoitti uudesta mikrotutkintoja koskevasta aloitteesta Euroopan osaamisohjelmassa
                     3
                   (heinäkuu 2020). Komissio esitti eurooppalaisen koulutusalueen toteuttamista vuoteen 2025 mennessä koskevassa tiedonannossaan
                     4
                   (syyskuu 2020) ehdotuksen neuvoston suositukseksi, jolla tuetaan mikrotutkintoihin kohdistuvan luottamuksen rakentamista kaikkialla Euroopassa. Tiedonannossa todettiin, että suosituksella pyrittäisiin varmistamaan, että kaikki tarvittavat mikrotutkintoja koskevat toimet saadaan käyttöön vuoteen 2025 mennessä. Eurooppalaista lähestymistapaa mikrotutkintoihin koskeva toimi sisältyy sen vuoksi komission vuoden 2021 työohjelmaan
                     5
                   osana kunnianhimoista tavoitetta ”Eurooppalaisen elämäntavan edistäminen”
                     6
                  . Ehdotus neuvoston suositukseksi mikrotutkinnoista esitetään samassa yhteydessä kuin komission ehdotus neuvoston suositukseksi yksilöllisistä oppimistileistä.
               
            
            
               (1)Ehdotetussa suosituksessa käsiteltävät haasteet:
            
            
               Euroopassa ihmisten on jatkuvasti päivitettävä tietojaan, taitojaan ja osaamistaan, jotta he voivat kuroa umpeen koulutuksensa ja nopeasti muuttuvien työmarkkinoiden vaatimusten välisen kuilun.
            
            
               Covid-19-kriisi on johtanut lyhyiden ja räätälöityjen oppimismahdollisuuksien kysynnän nopeaan kasvuun
                  7
               . Uusien oppimismuotojen kysyntä on lisännyt vastaavasti kiinnostusta mikrotutkintoihin, joilla osoitetaan näiden pienten oppimiskokemusten tulokset.
            
            
               Tämän kysynnän odotetaan jatkuvan pandemiasta toipumisen aikana ja sitä seuraavina vuosina. Vihreä siirtymä ja digitaalinen muutos, joita edistetään Next Generation EU ‑rahoitusohjelmalla, ovat myös luoneet uutta kysyntää oppijoiden, työntekijöiden ja työnhakijoiden parissa, kun he pyrkivät hankkimaan täydennys- ja uudelleenkoulutusta. Nämä oppijat, työntekijät ja työnhakijat haluavat varmistaa työllistyvyytensä ja urakehityksensä. He haluavat myös saada mahdollisuuden lisäopintoihin ja oppia omaa henkilökohtaista kehitystään varten.
            
            
               Monet julkiset ja yksityiset koulutuksen tarjoajat kehittävät nopeasti oppimismahdollisuuksia, jotka ovat laajuudeltaan perinteisiä tutkintoja pienempiä, kaikkialla Euroopassa ja muualla maailmassa vastauksena joustavampien ja oppijakeskeisempien koulutusmuotojen kysyntään. Tällaista koulutusta voidaan kuvata sekä elinikäiseksi että koko elämän kattavaksi, ja sitä harjoitetaan eri ympäristöissä (työssä, kotona, jo työssä olevien ja työelämän ulkopuolella olevien keskuudessa
                  8
               ). Mikrotutkinnot mahdollistavat tietojen, taitojen ja osaamisen kohdennetun ja joustavan hankkimisen ja tunnustamisen, jotta voidaan vastata yhteiskunnan ja työmarkkinoiden uusiin ja kehittyviin tarpeisiin. On tärkeää huomata, että mikrotutkinnot eivät korvaa perinteisiä tutkintoja. Sen sijaan ne voivat täydentää perinteisiä tutkintoja ja tarjota kaikille mahdollisuuden elinikäiseen oppimiseen. Koska mikrotutkinnot ovat joustavia, niitä voivat suunnitella ja tarjota monenlaiset tarjoajat erilaisissa virallisen ja epävirallisen oppimisen sekä arkioppimisen ympäristöissä. 
            
            
               Tähän mennessä ei ole ollut olemassa yhteistä mikrotutkintojen määritelmää, eikä niiden kuvaamiseen ja tunnustamiseen ole olemassa standardeja. Tämä aiheuttaa huolta niiden arvosta, laadusta, tunnustamisesta, avoimuudesta ja ”siirrettävyydestä” (siirrettävyys koulutussektoreiden välillä ja niiden sisällä, siirrettävyys työmarkkinoilla ja siirrettävyys maiden välillä)
                  9
               . Tämä rajoittaa luottamusta, ymmärrystä, laajempaa hyväksyntää ja käyttöönottoa, mikä puolestaan rajoittaa mikrotutkintojen mahdollisuuksia tukea joustavia oppimis- ja urapolkuja. 
            
            
               Mikrotutkintoja voidaan käyttää myös osana kohdennettuja toimenpiteitä, joilla tuetaan osallisuutta ja helpotetaan laajemman oppijajoukon pääsyä koulutukseen ja uramahdollisuuksia. Tähän laajempaan oppijajoukkoon kuuluvat muita heikommassa asemassa olevat ja haavoittuvat ryhmät (kuten vammaiset, ikääntyneet, henkilöt, joilla on matala koulutus- ja osaamistaso, vähemmistöt, maahanmuuttajataustaiset, pakolaiset ja henkilöt, joilla on muita vähemmän mahdollisuuksia maantieteellisen sijaintinsa ja/tai sosioekonomisesti epäsuotuisan tilanteensa vuoksi). Mikrotutkintoja voidaan käyttää myös kohdennetusti, jotta voidaan vastata koulutusjärjestelmien ja työmarkkinoiden haasteisiin, myös sukupuolistereotypioihin ja muihin syrjiviin stereotypioihin (esimerkiksi opiskeluvalintojen sekä koulutuskäytäntöjen ja -materiaalien osalta), jotta voidaan tukea sujuvampaa siirtymistä koulutuksesta työelämään. 
            
            
            
               Ehdotuksen tavoite ja soveltamisala:
            
            
               
                  Yleisellä tasolla komission ehdotus neuvoston suositukseksi mikrotutkinnoista edistää Euroopan sosiaalisten oikeuksien pilarin periaatteiden 1 ja 4 täytäntöönpanoa laajentamalla oppimismahdollisuuksia kaikille ja helpottamalla joustavampia oppimispolkuja koko elämän ajaksi sekä tukemalla oikeutta oikea-aikaiseen ja räätälöityyn apuun omien työllisyysnäkymiensä parantamiseksi ja itsensä työllistämisen helpottamiseksi, mukaan lukien oikeus saada tukea kouluttautumiseen ja uudelleenkoulutukseen.
               
               
                  Ehdotuksen tavoitteena on erityisesti 
               
            
            
               ·antaa ihmisille mahdollisuus hankkia tiedot, taidot ja osaaminen, joita he tarvitsevat menestyäkseen muuttuvilla työmarkkinoilla ja yhteiskunnassa, jotta he voivat hyötyä täysimääräisesti sekä sosiaalisesti oikeudenmukaisesta elpymisestä covid-19-pandemiasta että oikeudenmukaisesta siirtymästä vihreään ja digitaaliseen talouteen
            
            
               ·tukea mikrotutkintojen tarjoajien valmiutta lisätä oppimistarjonnan joustavuutta, jotta ihmiset voivat luoda yksilöllisiä oppimis- ja urapolkuja
            
            
               ·edistää osallisuutta ja yhtäläisiä mahdollisuuksia ja edistää selviytymiskykyä, sosiaalista oikeudenmukaisuutta ja vaurautta kaikkien kannalta väestörakenteen muuttuessa ja taloussyklien kaikissa vaiheissa. 
            
            
               
                  Näiden tavoitteiden saavuttamiseksi ehdotuksessa neuvoston suositukseksi esitetään eurooppalainen lähestymistapa, jossa suositellaan, että jäsenvaltiot 
               
            
         
         
            
               ·soveltavat EU:n yhteisiä määritelmiä, standardeja ja keskeisiä periaatteita mikrotutkintojen suunnitteluun, myöntämiseen ja siirrettävyyteen
            
            
               ·kehittävät mikrotutkintojen ekosysteemiä
            
            
               ·hyödyntävät mikrotutkintojen tarjoamia mahdollisuuksia elinikäisen oppimisen ja työllistyvyyden tukemiseksi.
            
            
               
                  Tavoitteena on kehittää, käyttää ja vertailla mikrotutkintoja johdonmukaisesti jäsenvaltioiden, sidosryhmien ja eri koulutuksen tarjoajien (oppilaitoksista yksityisiin yrityksiin) kesken eri aloilla, eri osaamisalueilla ja eri maissa. 
               
               
                  Ehdotuksen tarkoituksena on tukea jäsenvaltioiden, sidosryhmien ja erilaisten koulutuksen tarjoajien ryhmien työtä, jota ne parhaillaan tekevät mikrotutkintojen alalla eri puolilla EU:ta. Ehdotus tarjoaa keskeisiä resursseja ja ohjeita niille koulutuksen tarjoajille ja muille toimijoille, jotka ovat kiinnostuneita tutkimaan mikrotutkintoja. Mainituilla keskeisillä resursseilla ja ohjeilla tuetaan mikrotutkintojen arvoa, laatua, tunnustamista, avoimuutta, siirrettävyyttä ja käyttöönottoa yhdenmukaisella ja johdonmukaisella tavalla. Siten ne edistävät elinikäisen oppimisen kulttuuria ja parantavat ihmisten työllistyvyyttä.
               
               
                  Ehdotuksessa kunnioitetaan kaikilta osin mikrotutkintojen moninaisuutta ja joustavuutta. Tästä syystä ehdotuksessa ei esitetä uusien mikrotutkintojärjestelmien tai -tyyppien luomista. Sillä pyritään tukemaan jäsenvaltioiden ja koulutuksen tarjoajien valmiutta i) hyödyntää mikrotutkintojen tarjoamia mahdollisuuksia elinikäisen oppimisen parantamiseksi ja ii) hyödyntää olemassa olevia välineitä mikrotutkintojen kehittämiseksi. 
               
               
                  Ehdotuksella ei pyritä korvaamaan nykyisiä kansallisia koulutuksen järjestämiseen, työllisyyteen tai työmarkkinoihin liittyviä prosesseja. Mikrotutkinnot täydentävät niitä. Lisäksi ehdotus neuvoston suositukseksi perustuu hallinnollisia prosesseja ja hallintomekanismeja kansallisella ja institutionaalisella tasolla (esimerkiksi laadunvarmistus- ja tunnustamisprosessien osalta) koskeviin voimassa oleviin sääntöihin (ja siinä suositellaan niiden mukauttamista tarpeen mukaan).
               
            
            
               •Yhdenmukaisuus muiden alaa politiikkojen säännösten kanssa
            
            
               Ehdotettu neuvoston suositus on sopusoinnussa muiden elinikäistä oppimista ja työllistyvyyttä koskevien unionin aloitteiden kanssa ja täydentää niitä.
            
            
               Euroopan sosiaalisten oikeuksien pilaria koskeva toimintasuunnitelma
                  10
                hyväksyttiin 4. maaliskuuta 2021 eurooppalaisen koulutusalueen toteuttamista vuoteen 2025 mennessä koskevan tiedonannon
                  11
                ja Euroopan osaamisohjelman
                  12
                jatkotoimena. Toimintasuunnitelmassa viitataan mikrotutkintoihin innovatiivisena välineenä, jolla ”voidaan mahdollistaa joustavat oppimispolut ja tukea työntekijöitä työssään tai ammatillisissa siirtymissä”. Mikrotutkinnot ovat myös keskeisessä asemassa pyrittäessä saavuttamaan vuodelle 2030 asetettu tavoite, jonka mukaan 60 prosenttia kaikista aikuisista osallistuu koulutukseen vuosittain. Tämä on yksi kolmesta EU:n yleistavoitteesta, joihin EU-johtajat suhtautuivat myönteisesti Porton sosiaalialan huippukokouksessa
                  13
                8. toukokuuta 2021 annetussa Porton julistuksessa
                  14
                ja 25. kesäkuuta 2021 annetuissa Eurooppa-neuvoston päätelmissä
                  15
               .
            
            
               Ehdotus neuvoston suositukseksi mikrotutkinnoista annetaan samanaikaisesti neuvoston suositusta yksilöllisistä oppimistileistä koskevan komission ehdotuksen kanssa. Molempien toimien tavoitteena on antaa ihmisille mahdollisuus kehittää taitojaan ja saada niistä tunnustusta koko elämänsä ajan. 
            
            
               Komissio antoi myös komission suosituksen tehokkaasta työllisyyden aktiivituesta covid-19-kriisin jälkeen (EASE-suositus)
                  16
               . Suosituksella pyrittiin helpottamaan ammatillisia siirtymiä ja työllistävää elpymistä covid-19-pandemiasta erityisesti tukemalla täydennys- ja uudelleenkoulutusmahdollisuuksia. Tässä yhteydessä lyhyiden kurssien, erityisesti mikrotutkinnoilla virallistettujen kurssien, merkitys voi olla suuri työntekijöiden työllistettävyyden parantamisessa.
            
            
               Neuvosto kehotti 18. helmikuuta 2021 antamassaan päätöslauselmassa eurooppalaisen koulutusyhteistyön strategisista puitteista edettäessä kohti eurooppalaisen koulutusalueen toteuttamista ja kehittämistä (2021–2030)
                  17
                toteuttamaan seuraavat toimet:
            
            
               ”Vahvistetaan korkea-asteen koulutuksen ja ammatillisen koulutuksen keskeistä roolia elinikäisen oppimisen tukemisessa ja monipuolisemman opiskelijakunnan tavoittamisessa. Pienten osaamiskokonaisuuksien käsitteen ja käyttömahdollisuuksien tutkiminen voi auttaa laajentamaan oppimismahdollisuuksia ja vahvistamaan korkea-asteen koulutuksen ja ammatillisen koulutuksen roolia elinikäisessä oppimisessa tarjoamalla joustavampia ja modulaarisia oppimismahdollisuuksia ja tarjoamalla osallistavampia oppimispolkuja.” 
            
            
               Neuvoston päätelmissä koulutuksen tasapuolisuudesta ja osallistavuudesta kaikkien oppijoiden menestyksen edistämiseksi
                  18
                neuvosto kehottaa jäsenvaltioita 
            
            
               ”kannustamaan oppimismahdollisuuksien tarjoamista kaikille oppijoille joustavina koulutusväylinä koko elämän ajan, muun muassa validoimalla aiemmat opinnot, myös epävirallisen oppimisen ja arkioppimisen puitteissa ja joustavin lähestymistavoin, esimerkiksi selvittämällä pieniin osaamiskokonaisuuksiin sovellettavan eurooppalaisen lähestymistavan konseptia ja käyttöä, heikentämättä kuitenkaan täysimittaisten ohjelmien keskeistä merkitystä muodollisessa ja ammatillisessa koulutuksessa”.
            
            
               Siinä korostetaan myös, että ”korkea-asteen koulutus [...] voi myös saada lisää mukaan aikuisia, edistää taitojen parantamista ja uudelleenkouluttautumista ja toimia osana elinikäisessä oppimisessa joustavine vaihtoehtoineen täysimittaisille ohjelmille tutkimalla pieniin osaamiskokonaisuuksiin sovellettavan eurooppalaisen lähestymistavan käsitettä ja käyttöä”.
            
            
               Eurooppalaiset yliopistot -aloitteesta annetuissa neuvoston päätelmissä
                  19
                neuvosto kehottaa komissiota ja jäsenvaltioita ”tutkimaan yhdessä tarvittavia toimia, joilla voidaan testata pienten osaamiskokonaisuuksien käyttöä korkea-asteen koulutuksessa, jotta voidaan edistää oppimismahdollisuuksien laajentamista ja vahvistaa korkea-asteen oppilaitosten roolia elinikäisessä oppimisessa.”
            
            
               Kestävää kilpailukykyä, sosiaalista oikeudenmukaisuutta ja selviytymiskykyä tukevasta ammatillisesta koulutuksesta 24 päivänä marraskuuta 2020 annetussa neuvoston suosituksessa
                  20
                kehotetaan komissiota selvittämään ”mikrotutkintojen toimintaperiaatetta ja käyttömahdollisuuksia, myös ammatillisessa koulutuksessa, yhdessä jäsenvaltioiden ja asiaankuuluvien sidosryhmien kanssa, myös EQF:ää käsittelevässä neuvoa-antavassa ryhmässä, kuten Euroopan osaamisohjelmassa ehdotetaan.”
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
         
         
            
               •Oikeusperusta
            
            
               
                  Ehdotettu suositus on Euroopan unionin toiminnasta tehdyn sopimuksen (SEUT)
                     21
                   165 ja 166 artiklan mukainen. 
               
               
                  SEUT-sopimuksen 165 artiklan 1 kohdassa määrätään, että unioni ”myötävaikuttaa korkealaatuisen koulutuksen kehittämiseen rohkaisemalla jäsenvaltioiden välistä yhteistyötä sekä tarvittaessa tukemalla ja täydentämällä jäsenvaltioiden toimintaa pitäen täysin arvossa jäsenvaltioiden vastuuta opetuksen sisällöstä ja koulutusjärjestelmän järjestämisestä”. SEUT-sopimuksen 165 artiklan 2 kohdassa täsmennetään lisäksi, että unionin koulutusalan toimilla pyritään muun muassa ”edistämään opiskelijoiden ja opettajien liikkuvuutta muun muassa rohkaisemalla tutkintotodistusten ja opintojaksojen tunnustamista akateemisessa maailmassa”.
               
               
                  SEUT-sopimuksen 166 artiklan 1 kohdassa määrätään, että unioni ”toteuttaa ammatillista koulutusta koskevaa politiikkaa, joka tukee ja täydentää jäsenvaltioiden toimia, pitäen täysin arvossa jäsenvaltioiden vastuuta ammatillisen koulutuksen sisällöstä ja järjestämisestä”.
               
               
                  SEUT-sopimuksen 149 artikla yhdessä 292 artiklan kanssa muodostaa oikeusperustan yhteensovitetulle työllisyysstrategialle sekä ammattitaitoisen, koulutetun ja mukautumiskykyisen työvoiman edistämiselle. Sopimuksen 149 artiklassa säädetään sellaisten toimenpiteiden toteuttamisesta ”, joiden tarkoituksena on edistää jäsenvaltioiden välistä yhteistyötä ja tukea niiden toimintaa työllisyyden alalla aloittein, joilla pyritään kehittämään tiedon ja parhaiden käytäntöjen vaihtoa, tarjoamaan vertailevaa analyysia ja neuvontaa sekä edistämään innovatiivisia lähestymistapoja ja arvioimaan kokemuksia etenkin kokeiluhankkeita hyväksi käyttämällä”.  
               
               
                  Tässä ehdotuksessa kunnioitetaan täysin jäsenvaltioiden vastuuta järjestää omat koulutusjärjestelmänsä (opetuksen sisältö ja kulttuurinen ja kielellinen monimuotoisuus mukaan luettuina) sekä järjestää työllisyys ja työmarkkinat. Tässä ehdotuksessa otetaan huomioon EU:n täydentävä ja tukeva rooli sekä eurooppalaisen yhteistyön vapaaehtoisuus näissä järjestelmissä. Aloitteessa kunnioitetaan täysin unionin toimivaltaa.
               
            
            
               •Toissijaisuusperiaate (jaetun toimivallan osalta) 
            
            
               
                  Tällä ehdotuksella pyritään tukemaan ja parantamaan mikrotutkintojen meneillään olevaa tutkimista ja kehittämistä jäsenvaltioissa toissijaisuusperiaatetta täysimääräisesti noudattaen, kuten Euroopan unionista tehdyn sopimuksen (SEU) 5 artiklan 3 kohdassa määrätään, jättämällä täytäntöönpanon laajuus ja muoto jäsenvaltioiden päätettäväksi. 
               
               
                  Jäsenvaltiot ovat täysin ja ensisijaisesti vastuussa opetuksen sisällöstä sekä koulutus- ja työllisyysjärjestelmiensä ja työmarkkinajärjestelmiensä järjestämisestä. Mikrotutkinnot vaihtelevat kuitenkin suuresti eri maissa ja eri aloilla, ja niiden määrittelyyn, muotoon ja muihin ominaisuuksiin sovelletaan erilaisia lähestymistapoja. Yhteiset lähestymistavat mikrotutkintojen kehittämiseen ja käyttöön EU:n tasolla voivat tukea ja tehostaa kansallisia toimia. Yhteiset lähestymistavat voivat myös lisätä luottamusta jäsenvaltioiden ja sidosryhmien keskuudessa. Sen vuoksi on tärkeää, että näistä yhteisistä lähestymistavoista sovitaan, jotta vältetään mikrotutkintoja koskevien määritelmien ja standardien lisääntyminen, joka haittaisi niiden laatua, avoimuutta sekä rajatylittävää vertailtavuutta, tunnustamista ja siirrettävyyttä EU:n sisämarkkinoilla.
               
               
                  EU:n aloite tällä alalla on myös perusteltu, jotta mahdollistetaan ylöspäin tapahtuva sosioekonominen lähentyminen talous- ja rahaliitossa ja laajemmin EU:ssa. Koska osaamisen kysyntä muuttuu nopeasti alojen sisällä ja niiden välillä ja joihinkin niistä vihreä ja digitaalinen siirtymä vaikuttaa merkittävästi, koulutusmahdollisuuksien saatavuuden parantaminen voi myös parantaa työmarkkinoiden kykyä selviytyä covid-19-pandemian aiheuttamista häiriöistä.
               
            
            
               •Suhteellisuusperiaate
            
            
               
                  Tämä ehdotus on SEU-sopimuksen 5 artiklan 4 kohdassa vahvistetun suhteellisuusperiaatteen mukainen.
               
               
                  Ehdotetun neuvoston suosituksen sisältö ja muoto eivät ylitä sitä, mikä on tarpeen sen tavoitteiden saavuttamiseksi. Ehdotetut toimet ovat oikeassa suhteessa asetettuihin tavoitteisiin, koska niissä kunnioitetaan jäsenvaltioiden käytäntöjä ja kansallisten järjestelmien monimuotoisuutta. Lisäksi kaikki jäsenvaltioiden sitoumukset ovat luonteeltaan vapaaehtoisia, ja kukin jäsenvaltio voi vapaasti päättää, mikä lähestymistapa valitaan. Ehdotuksella tuetaan useissa jäsenvaltioissa jo käynnissä olevaa mikrotutkintojen tutkimista. Ehdotukseen sisältyy eriytetty lähestymistapa, jossa otetaan huomioon jäsenvaltioiden erilaiset taloudelliset, rahoitukselliset ja sosiaaliset tilanteet sekä niiden erilaiset koulutus-, työllisyys- ja työmarkkinajärjestelmät.
               
            
            
               • Toimintatavan valinta
            
            
               
                  Edellä mainittujen tavoitteiden saavuttamiseksi SEUT-sopimuksessa ja erityisesti sen 165 artiklan 4 kohdassa, 166 artiklan 4 kohdassa ja 149 artiklassa yhdessä 292 artiklan kanssa säädetään, että neuvosto antaa komission ehdotukseen perustuvia suosituksia. Neuvoston suositus on asianmukainen väline yleissivistävän ja ammatillisen koulutuksen, työllisyyden ja työmarkkinoiden aloilla, joilla EU:lla on tukivastuu. Se on väline, jota on käytetty usein EU:n toimiin näillä aloilla. Oikeudellisena välineenä neuvoston suositus on osoitus jäsenvaltioiden sitoutumisesta siihen sisältyviin toimenpiteisiin ja tarjoaa vahvan poliittisen perustan yhteistyölle näillä aloilla kunnioittaen samalla täysin jäsenvaltioiden toimivaltaa.
               
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               •Voimassa olevan lainsäädännön jälkiarvioinnit/toimivuustarkastukset
            
            
               
                  Ei sovelleta. 
               
            
            
               •Sidosryhmien kuuleminen
            
            
               
                  Euroopan komissio järjesti vuosina 2020 ja 2021 laajan kuulemisen sidosryhmien näkemysten keräämiseksi. Sen jälkeen kun alan asiantuntijoilta kerättiin alustavaa palautetta, vuosina 2020 ja 2021 järjestettiin 53 kohdennettua kuulemistapahtumaa, joilla varmistettiin kaikkien kiinnostuneiden sidosryhmien ja kansalaisten osallistuminen. 
               
            
         
         
            
               
                  Tärkeä vaihe tässä kuulemisessa oli huhti-heinäkuussa 2021 järjestetty avoin julkinen kuuleminen, johon saatiin yli 500 vastausta 43 maasta ja yli 90 kannanottoa. 
               
               
                  Euroopan komissio oli koko kuulemisprosessin ajan sitoutunut arvioimaan kansallisia ja EU:n toimia mikrotutkintojen kehittämiseksi. 
               
               
                  Kaikissa sidosryhmissä oltiin yleisesti ottaen yhtä mieltä tarpeesta kehittää eurooppalainen lähestymistapa mikrotutkintoihin. Kilpailevia intressejä ja näkökulmia esiintyi kuitenkin muun muassa seuraavien seikkojen osalta: i) mikrotutkintojen alustava määritelmä ii) laadunvarmistus ja joustavuus ja iii) mikrotutkintojen rooli.
               
               
                  Suurin osa sidosryhmistä kannatti mikrotutkintojen määritelmää, jonka komissio toimitti kuulemista varten. Joihinkin ehdotuksiin sisältyi viittaus mikrotutkintoihin ”pieninä oppimismäärinä” ”lyhyiden oppimiskokemusten” sijaan, jotta määritelmä ei liittyisi mihinkään ajanjaksoon. Useimmat vastaajat suhtautuivat myönteisesti myös ehdotettuun mikrotutkintoa kuvaavaan standardikomponenttiin ja pitivät kutakin ehdotettua standardia joko olennaisena tai suositeltavana.
               
               
                  Sidosryhmät katsoivat, että unionin ensisijaisena tehtävänä on tässä yhteydessä ehdottaa johdonmukaista lähestymistapaa mikrotutkintoihin EU:n tasolla. Sidosryhmät pitivät myös erityisen asianmukaisena, että EU varmistaa oikeudenmukaiset ja avoimet tunnustamisprosessit ja antaa selkeän määritelmän mikrotutkinnoille.
               
            
            
               •Asiantuntijatiedon keruu ja käyttö
            
            
               
                  Ehdotus perustuu monenlaisiin täydennys- ja uudelleenkoulutusta koskeviin raportteihin ja tutkimuksiin. Ehdotuksessa tarkastellaan myös covid-19-pandemian sekä digitaalisen ja vihreän siirtymän vaikutusta koulutusjärjestelmiin ja työllistyvyyteen. Tähän aloitteeseen saatiin aineistoa seuraavista lähteistä: i) Taloudellisen yhteistyön ja kehityksen järjestö (OECD); ii) Euroopan ammatillisen koulutuksen kehittämiskeskus iii) Euroopan koulutussäätiö iv) asiaan liittyvät Erasmus+ -hankkeet; v) koulutuksen sosiaalisia näkökohtia käsittelevän asiantuntijaverkoston (NESET) laatima raportti ja vi) mikrotutkintojen roolia korkea-asteen koulutuksessa käsittelevän neuvoa-antavan ryhmän raportti. Nämä tiedot sisältyvät oheisasiakirjana olevaan komission yksiköiden valmisteluasiakirjaan.
               
            
            
               •Vaikutustenarviointi
            
            
               
                  Vaikutustenarviointia ei tehty seuraavista syistä: i) toimet täydentävät jäsenvaltioiden aloitteita ii) ehdotetut toimet ovat luonteeltaan vapaaehtoisia ja iii) odotettujen vaikutusten laajuus. Ehdotuksen laatimisessa otettiin huomioon asiaa koskevat tutkimukset, jäsenvaltioiden kuuleminen, julkinen kuuleminen ja monet sidosryhmien kuulemiset.
               
               
                  Oheisasiakirjana olevassa komission yksiköiden valmisteluasiakirjassa kuvataan useita tuoreita tutkimustuloksia sekä eurooppalaisten sidosryhmien lausuntoja ja kokemuksia ehdotetun suosituksen tueksi. Komission yksiköiden valmisteluasiakirjassa annetaan myös esimerkkejä tämän nopeasti kehittyvän alan nykyisistä politiikoista ja hankkeista.
               
            
            
               •Sääntelyn toimivuus ja yksinkertaistaminen
            
            
               
                  Ei sovelleta. 
               
            
            
               •Perusoikeudet
            
            
               
                  Tässä ehdotuksessa neuvoston suositukseksi kunnioitetaan perusoikeuksia. Sillä edistetään Euroopan unionin perusoikeuskirjassa
                     22
                   tunnustettuja periaatteita, joita ovat oikeus koulutukseen, oikeus ammatilliseen koulutukseen sekä jatko- ja täydennyskoulutukseen (14 artikla) ja oikeus henkilötietojen suojaan (8 artikla).
               
            
            
               4.TALOUSARVIOVAIKUTUKSET
            
            
               
                  Aloitteeseen ei tarvita lisävaroja EU:n budjetista.
               
            
            
               5.LISÄTIEDOT
            
            
               •Toteuttamissuunnitelmat sekä seuranta-, arviointi- ja raportointijärjestelyt
            
            
               
                  Täytäntöönpanon tukemiseksi komissio ehdottaa, että yhteistyössä jäsenvaltioiden kanssa laaditaan erityisiä ohjeita, käsikirjoja ja muita konkreettisia välineitä. Tämä perustuu näyttöön, vertaisoppimistoimiin ja kartoitettuihin hyviin käytäntöihin. Jäsenvaltioille suositellaan, että ne panevat suosituksessa esitetyt periaatteet täytäntöön mahdollisimman pian ja toimittavat suunnitelman, jossa esitetään vastaavat kansallisella tasolla toteutettavat toimenpiteet. Komissio aikoo raportoida suosituksen käytöstä asiaa koskevien unionin seuranta- ja raportointikehysten kautta.
               
            
            
               •Selittävät asiakirjat (direktiivien osalta)
            
         
         
            
               
                  Ei sovelleta. 
               
            
            
               •Ehdotukseen sisältyvien säännösten yksityiskohtaiset selitykset
            
            
               
                  Suosituksessa ehdotetaan ohjeita ja toimia, joita jäsenvaltiot voivat toteuttaa parantaakseen mikrotutkintoihin johtavien pienten oppimiskokemusten laatua, avoimuutta ja käyttöönottoa. Ehdotuksessa esitetään suosituksia jäsenvaltioille kansallisten painopisteiden ja olosuhteiden mukaisesti. Ehdotuksessa myös kehotetaan komissiota tukemaan jäsenvaltioita ja sidosryhmiä erityisesti helpottamalla yhteistyötä ja kehittämällä käytännön ohjeita ja välineitä mikrotutkintojen kehittämisen ja käytön tukemiseksi. Suosituksessa esitetään myös Euroopan komission sitoumus täydentää ja tukea jäsenvaltioiden toimia tällä alalla. 
               
               
                  Kohdissa 1–2 suositellaan, että jäsenvaltiot hyväksyvät eurooppalaisen lähestymistavan mikrotutkintoihin, jotta voidaan i) laajentaa ihmisten oppimismahdollisuuksia ii) tukea mikrotutkintojen tarjoajien valmiuksia ja iii) edistää osallisuutta ja yhtäläisiä mahdollisuuksia. Mikrotutkinnot auttavat myös saavuttamaan tavoitteen, jonka mukaan 60 prosenttia kaikista aikuisista osallistuu koulutukseen vuosittain Euroopan sosiaalisten oikeuksien pilaria koskevan toimintasuunnitelman ja EU-johtajien toivomuksen mukaisesti.
               
               
                  Kohdissa 3–4 tehdään selväksi, että ehdotuksen tarkoituksena on luoda yhteinen eurooppalainen lähestymistapa mikrotutkintojen tarjoamiseen. Tähän yhteiseen lähestymistapaan kuuluu mikrotutkintojen määrittely ja opastus mikrotutkintojen suunnitteluun, myöntämiseen ja kuvaamiseen. 
               
               
                  Kohta 5 sisältää tässä suosituksessa käytettävät määritelmät.
               
               
                  Kohdassa 6 suositellaan, että jäsenvaltiot hyväksyvät mikrotutkintoa kuvaavat ”unionin vakiotiedot” ja mikrotutkintojen suunnittelua ja myöntämistä koskevat unionin periaatteet, jotka esitetään liitteissä I ja II.
               
            
            
               Kohdissa 7–10 esitetään toimia, joilla kehitetään mikrotutkintojen ekosysteemejä kehittyvissä koulutusjärjestelmissä, työmarkkinoilla ja yhteiskunnassa. 
            
            
               
                  Kohdissa 11–15 annetaan suosituksia mikrotutkintojen käytöstä koulutusjärjestelmissä, osaamispolitiikoissa sekä työllisyyspolitiikassa ja aktiivisessa työmarkkinapolitiikassa. Tämä voi palvella monenlaisten oppijoiden, työntekijöiden, työnhakijoiden ja muiden tarpeita niin, että he voivat hyötyä täysimääräisesti sekä sosiaalisesti oikeudenmukaisesta elpymisestä covid-19-pandemiasta että oikeudenmukaisesta siirtymisestä vihreään ja digitaaliseen talouteen. 
               
               
                  Lisäksi ehdotuksessa esitetään mikrotutkintojen käytön edistämistä, jotta voidaan auttaa tiettyjä kohderyhmiä, erityisesti vähimmäistoimeentulon saajia, pitkäaikaistyöttömiä ja vähemmän koulutettuja, palaamaan työmarkkinoille. Siinä ehdotetaan myös mikrotutkintojen käytön edistämistä itsenäisille ammatinharjoittajille ja alustatyöntekijöille, jotka eivät ehkä pääse perinteiseen koulutukseen mutta tarvitsevat kohdennettua tukea urallaan etenemiseen. Mikrotutkintoja voidaan käyttää myös tiettyjen töiden ja ammattien pakollisen tai niissä vaaditun koulutuksen tulosten tunnustamiseen. Tällaisia ovat esimerkiksi ensiapu, manuaalinen käsittely ja koneiden käyttö tietyissä töissä ja ammateissa
                     23
                  . 
               
               
                  Kohdissa 16–19 kannatetaan komission aikomusta tukea mikrotutkintojen kehittämistä ja käyttöä i) kehittämällä ja mukauttamalla EU:n välineitä ja palveluja ii) tukemalla jäsenvaltioiden ja sidosryhmien välistä yhteistyötä iii) kehittämällä Europass-alustaa ja iv) tukemalla lisätutkimusta mikrotutkintoja koskevan eurooppalaisen lähestymistavan käyttöönotosta.
               
               
                  Täytäntöönpanoa tuetaan olemassa olevilla EU:n välineillä, joilla tuetaan henkilöiden ja organisaatioiden tarpeita, mukaan lukien Europass ja Europassin digitaaliset osaamistodistukset, joilla helpotetaan mikrotutkintojen siirrettävyyttä ja aitouden todentamista. Täytäntöönpanoa tuetaan myös eurooppalaista opiskelijakorttia koskevalla aloitteella, jonka avulla opiskelijat voivat jakaa mikrotutkintojen tulokset sähköisesti ja turvallisesti muille oppilaitoksille. Lisäksi EU:n rahoitusohjelmilla ja -välineillä helpotetaan mikrotutkintoihin johtavien lyhyiden oppimiskokemusten käyttöönottoa.
               
               
                  Kohdissa 20–22 esitetään suosituksen täytäntöönpanoa koskevat raportointimekanismit.
               
               
                  Oheisasiakirjana olevassa komission yksiköiden valmisteluasiakirjassa kuvataan useita tuoreita tutkimustuloksia sekä eurooppalaisten sidosryhmien lausuntoja ja kokemuksia ehdotetun suosituksen tueksi. Komission yksiköiden valmisteluasiakirjassa annetaan myös esimerkkejä tämän nopeasti kehittyvän alan nykyisistä politiikoista ja hankkeista.
               
            
            
               2021/0402 (NLE)
            
            
               Ehdotus
            
            
               NEUVOSTON SUOSITUS
            
            
               eurooppalaisesta lähestymistavasta mikrotutkintoihin elinikäisen oppimisen ja työllistyvyyden tukemiseksi
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen ja erityisesti sen 149 ja 292, 165 ja 166 artiklan,
            
         
         
            
               ottaa huomioon Euroopan komission ehdotuksen,
            
            
               sekä katsoo seuraavaa:
            
            
               (1)Euroopassa yhä useampien ihmisten on päivitettävä tietojaan, taitojaan ja osaamistaan täyttääkseen virallisen koulutuksensa ja nopeasti muuttuvan yhteiskunnan ja työmarkkinoiden tarpeiden välisen kuilun. Covid-19-pandemiasta toipuminen sekä digitaalinen muutos ja vihreä siirtymä ovat nopeuttaneet elin-, oppimis- ja työskentelytapojen muutosvauhtia. Pandemia on heikentänyt sekä nuorten että aikuisten uranäkymiä. Se on myös lisännyt työttömyyttä ja vahingoittanut satojen miljoonien ihmisten fyysistä, henkistä ja emotionaalista hyvinvointia Euroopassa. 
            
            
               (2)Yksi eurooppalaisten yritysten ja työnantajien suurimmista haasteista on oikeanlaisten taitojen riittämätön tarjonta EU:n työmarkkinoilla. Samanaikaisesti työntekijät kohtaavat ennennäkemättömiä muutoksia työn organisoinnissa. Lisäksi tehtäväprofiilit ja osaamisvaatimukset muuttuvat perustavanlaatuisesti digitaalisen muutoksen ja vihreän siirtymän vuoksi. Kuten työllisyyspolitiikan suuntaviivoista annetussa neuvoston päätöksessä
                  24
                todetaan, jäsenvaltioiden ”olisi annettava kaikille mahdollisuus ennakoida työmarkkinoiden tarpeita ja mukautua niihin paremmin jatkuvan täydennys- ja uudelleenkoulutuksen kautta”. Tämä on olennaisen tärkeää, jotta työntekijät voivat vastata nykyisen työnsä tarpeisiin tai siirtyä uusiin työpaikkoihin ja laajentuville aloille, kuten vihreille ja digitaalaloille, erityisesti väestön ikääntyessä.
            
            
               (3)Ihmisillä on oltava mahdollisuus laadukkaaseen opetukseen ja oppimiseen, joita tarjotaan eri tavoin ja eri ympäristöissä, jotta he voivat kehittää henkilökohtaisia, sosiaalisia, kulttuurisia ja ammatillisia taitojaan. Koulutusjärjestelmien osalta on vaadittu joustavuuden lisäämistä ja sellaisten ratkaisujen löytämistä, joiden avulla oppijakeskeisempi, helposti saatavilla oleva ja osallistava oppiminen saataisiin entistä laajemman joukon saataville. Myös epävirallisen koulutuksen tarjoajat vastaavat tähän tarpeeseen tarjoamalla uusia ja innovatiivisia mahdollisuuksia täydennys- ja uudelleenkoulutukseen. 
            
            
               (4)Toimiva elinikäisen oppimisen kulttuuri on avainasemassa sen varmistamiseksi, että kaikilla on taidot, joita he tarvitsevat menestyäkseen yhteiskunnassa, työmarkkinoilla ja henkilökohtaisessa elämässä. On olennaisen tärkeää, että ihmiset voivat saada laadukasta ja tarkoituksenmukaista koulutusta sekä täydennys- ja uudelleenkoulutusta koko elämänsä ajan. Elinikäisen oppimisen mahdollisuuksien olisi oltava osa oppilaitosten pitkän aikavälin strategiaa, jotta voidaan parantaa niiden kykyä vastata työnantajien ja oppijoiden nopeasti muuttuviin tarpeisiin. Tämä mahdollistaisi moninaisemman oppijajoukon (mukaan lukien näiden oppilaitosten tutkinnon suorittaneet ja muut aikuisopiskelijat) täydennys- ja uudelleenkoulutuksen. Korkea-asteen oppilaitosten, ammatillisten oppilaitosten ja mikrotutkintojen muiden tarjoajien on tehtävä yhteistyötä, jotta oppimismahdollisuuksia suunniteltaessa ja päivitettäessä voidaan nopeasti soveltaa tuoreimpia tutkimustuloksia.
            
            
               (5)Mikrotutkinnot voivat auttaa varmentamaan näiden pienten räätälöityjen oppimiskokemusten tulokset. Ne mahdollistavat tietojen, taitojen ja osaamisen kohdennetun ja joustavan hankkimisen, jotta voidaan vastata yhteiskunnan ja työmarkkinoiden uusiin ja kehittyviin tarpeisiin, korvaamatta kuitenkaan perinteisiä tutkintoja. Mikrotutkintoja voivat suunnitella ja antaa erilaiset tarjoajat eri oppimisympäristöissä (riippumatta siitä, ovatko ne virallisia, epävirallisia vai arkioppimisen ympäristöjä). 
            
            
               (6)Vaikka mikrotutkintoja käytetään yhä enemmän, Euroopassa ei ole yhteistä määritelmää tai standardeja. Tämä rajoittaa mikrotutkintojen ymmärtämistä ja käyttöönottoa ja heikentää siten mikrotutkintojen mahdollisuuksia helpottaa joustavia oppimis- ja urapolkuja.
            
            
               (7)Euroopan sosiaalisten oikeuksien pilarin
                  25
                ensimmäisen periaatteen mukaan jokaisella on oikeus laadukkaaseen ja inklusiiviseen opetukseen, koulutukseen ja elinikäiseen oppimiseen sellaisten taitojen ylläpitämiseksi ja hankkimiseksi, jotka mahdollistavat täysipainoisen osallistumisen yhteiskunnan toimintaan ja auttavat työmarkkinoille siirtymisessä kaikkialla Euroopan unionissa. Euroopan sosiaalisten oikeuksien pilarin neljännessä periaatteessa todetaan, että jokaisella on oikeus saada oikea-aikaista ja räätälöityä apua omien työllisyysnäkymiensä parantamiseksi ja itsensä työllistämisen helpottamiseksi. Tähän oikeuteen kuuluu oikeus saada tukea kouluttautumiseen ja uudelleenkoulutukseen. Euroopan sosiaalisten oikeuksien pilaria koskevassa toimintasuunnitelmassa viitataan mikrotutkintoihin innovatiivisena välineenä, jolla ”voidaan mahdollistaa joustavat oppimispolut ja tukea työntekijöitä työssään tai ammatillisissa siirtymissä”. Mikrotutkinnoilla voi olla merkitystä pyrittäessä saavuttamaan EU:n yleistavoitteet, jotka on määrä saavuttaa vuoteen 2030 mennessä, muun muassa tavoite, jonka mukaan 60 prosenttia kaikista aikuisista osallistuu koulutukseen vuosittain ja työllisyysaste on vähintään 78 prosenttia. EU:n johtajat, työmarkkinaosapuolet ja kansalaisyhteiskunta suhtautuivat molempiin tavoitteisiin myönteisesti Porton sosiaalialan huippukokouksessa, samoin Eurooppa-neuvosto sen jälkeen 25. kesäkuuta 2021
                  26
               . 
            
            
               (8)Samaan aikaan toimintasuunnitelman kanssa komissio antoi suosituksen tehokkaasta työllisyyden aktiivituesta covid-19-kriisin jälkeen (EASE-suositus)
                  27
               . Suosituksessa annetaan jäsenvaltioille konkreettisia toimintapoliittisia ohjeita, jotta ne voivat kehittää yhdenmukaisia toimenpidepaketteja, joilla helpotetaan ammatillisia siirtymiä ja edistetään työllistävää elpymistä covid-19-pandemiasta. Toimintapoliittiset ohjeet kattavat täydennys- ja uudelleenkoulutusmahdollisuudet ja tukitoimenpiteet.
            
            
               (9)Euroopan osaamisohjelman
                  28
                12 lippulaivatoimen joukossa ilmoitettiin uudesta aloitteesta, joka koskee eurooppalaista lähestymistapaa mikrotutkintoihin. Tällä uudella aloitteella pyritään tukemaan mikrotutkintojen laatua, avoimuutta ja käyttöönottoa koko EU:ssa. Osaamisohjelmassa ilmoitettiin myös yksilöllisiä oppimistilejä koskevasta aloitteesta. Tarkoituksena on auttaa korjaamaan työikäisten aikuisten koulutukseen pääsyssä olevat puutteet ja auttaa ihmisiä hallitsemaan onnistuneesti työmarkkinasiirtymiä. Mikrotutkintoja voidaan käyttää osana ihmisille tarjottavaa koulutusta näiden yksilöllisten oppimistilien käytön tukemiseksi.  
            
            
               (10)Tiedonannossa eurooppalaisen koulutusalueen toteuttamisesta vuoteen 2025 mennessä
                  29
                ilmoitettiin, että komissio pyrkii kehittämään mikrotutkintoja koskevan eurooppalaisen lähestymistavan, jotta voidaan laajentaa oppimismahdollisuuksia ja vahvistaa korkeakoulujen ja ammatillisten oppilaitosten roolia elinikäisessä oppimisessa. 
            
            
               (11)Kestävää kilpailukykyä, sosiaalista oikeudenmukaisuutta ja selviytymiskykyä tukevasta ammatillisesta koulutuksesta annetussa neuvoston suosituksessa kehotetaan komissiota selvittämään mikrotutkintojen toimintaperiaatetta ja käyttömahdollisuuksia.
            
            
               (12)Neuvoston päätelmissä Eurooppalaiset yliopistot -aloitteesta – korkea-asteen koulutuksen, tutkimuksen, innovoinnin ja yhteiskunnan yhdistäminen: eurooppalaisen korkea-asteen koulutuksen uuden ulottuvuuden pohjustaminen
                  30
                korostetaan, että pienet osaamiskokonaisuudet voisivat auttaa laajentamaan oppimismahdollisuuksia, jotta voidaan ottaa huomioon epätyypilliset oppijat ja uusien taitojen kysyntä työmarkkinoilla, tehdä oppimiskokemuksista joustavampia ja modulaarisempia, tukea pääsyä korkea-asteen koulutukseen, ja ottaa oppijat mukaan heidän aiemmista tutkinnoistaan tai taustastaan riippumatta edistämällä uudelleenkoulutus- ja täydennyskoulutusmahdollisuuksia samalla kun varmistetaan laadukas koulutuksen taso.”
            
            
               (13)Eurooppalaisen korkeakoulutusalueen opetusministerit sitoutuivat hallitustenvälisen Bolognan prosessin
                  31
                Rooman julkilausumassa auttamaan korkeakoulujaan i) monipuolistamaan oppimistarjontaansa ja ii) innovoimaan koulutussisältöä ja toteutustapoja. Täysimääräisten tutkinto-ohjelmien lisäksi monet korkea-asteen oppilaitokset tarjoavat tai suunnittelevat tarjoavansa pienempiä oppimisyksiköitä. Näiden pienempien yksiköiden avulla oppijat voivat kehittää tai päivittää kulttuurisia, ammatillisia ja monialaisia taitojaan ja osaamistaan elämänsä eri vaiheissa. Bolognan prosessin mukaisessa yhteistyössä tutkitaan, miten ja missä määrin näitä pieniä ja joustavia oppimisyksiköitä – myös mikrotutkintoihin johtavia oppimisyksiköitä – voidaan määritellä, kehittää, toteuttaa ja tunnustaa yhteisten välineiden avulla.
            
            
               (14)Koulutusjärjestelmissä olisi otettava huomioon kaikkien oppijoiden erilaiset yksilölliset tarpeet, kyvyt ja valmiudet. Niiden olisi myös tarjottava oppimismahdollisuuksia kaikille, myös epävirallisessa oppimisessa ja arkioppimisessa, kuten koulutuksen tasapuolisuudesta ja osallistavuudesta annetuissa neuvoston päätelmissä korostetaan
                  32
               . Hyvin suunniteltuja mikrotutkintoja voidaan käyttää osana kohdennettuja toimenpiteitä, joilla tuetaan laajemman oppijajoukon osallisuutta ja koulutukseen pääsyä. Tähän laajempaan oppijoiden kirjoon kuuluvat muita heikommassa asemassa olevat ja haavoittuvat ryhmät (kuten vammaiset, ikääntyneet, henkilöt, joilla on matala koulutus- ja osaamistaso, vähemmistöt, maahanmuuttajataustaiset, pakolaiset ja henkilöt, joilla on muita vähemmän mahdollisuuksia maantieteellisen sijaintinsa ja/tai sosioekonomisesti epäsuotuisan tilanteensa vuoksi). Mikrotutkintoja voidaan käyttää myös ehkäisemään koulunkäynnin keskeyttämistä ja tukemaan siirtymistä koulusta työelämään. Pakolaisten ja turvapaikanhakijoiden määrän odotettu kasvu edellyttää strategioiden laatimista, jotta nämä ryhmät voidaan tehokkaasti integroida koulutus- ja työvoimajärjestelmiin. Mikrotutkintojen suunnitteluun liittyvällä ohjauksella ja vastavuoroisella oppimisella kaikkialla EU:ssa voidaan edistää osallisuutta ja varmistaa, että kaikkien yhteiskuntaryhmien oppijat voivat hyödyntää etujaan.
            
            
               (15)Mikrotutkinnot voivat myös tukea ihmisten ammatillista kehitystä ja liikkuvuutta epätyypillisissä työmuodoissa, kuten alustataloudessa
                  33
               . Alustojen kautta työskentelevillä on itsenäisinä ammatinharjoittajina vain vähän mahdollisuuksia saada koulutusta.
            
            
               (16)Mikrotutkinnoilla voi olla aktiivinen rooli digitaalisen ja vihreän siirtymän edistämiseen tähtäävien EU:n poliittisten aloitteiden toteuttamisessa. Mikrotutkinnot voivat i) tukea päivitetyn digitaalisen koulutuksen toimintasuunnitelman
                  34
                tavoitteita auttaa tarjoamaan joustavia ja esteettömiä digitaalisten taitojen oppimismahdollisuuksia ja ii) auttaa saavuttamaan komission vuoteen 2030 ulottuvan digitaalisen kompassin tavoitteet, jotka koskevat digitaaliset taidot omaavan väestön ja erittäin ammattitaitoisten digitaalialan ammattilaisten kehittämistä Euroopassa vuoteen 2030 mennessä. Mikrotutkinnoilla voi myös olla merkitystä toteutettaessa Euroopan vihreän kehityksen ohjelmaa
                  35
               , Euroopan kasvustrategiaa, jolla pyritään siirtämään taloutta ja yhteiskuntaa kestävämmälle uralle.
            
            
               (17)Eurooppalaisesta tutkintojen viitekehyksestä (EQF) elinikäisen oppimisen edistämiseksi annettu neuvoston suositus
                  36
                tarjoaa yhteisen viitekehyksen, joka auttaa ihmisiä ja organisaatioita vertailemaan sekä erilaisia tutkintojärjestelmiä että näiden järjestelmien tutkintotasoja. Eurooppalaisena viitekehyksenä EQF on avoin kaikentyyppisille ja -tasoisille tutkinnoille. EQF on avoin myös kansallisiin tutkintojen viitekehyksiin sisältyville mikrotutkinnoille.
            
            
               (18)Epävirallisen ja arkioppimisen validoinnista 20 päivänä joulukuuta 2012 annetussa neuvoston suosituksessa
                  37
                kehotettiin jäsenvaltioita ottamaan vuoteen 2018 mennessä käyttöön kansalliset olosuhteet ja erityispiirteet huomioon ottaen ja asianmukaiseksi katsomallaan tavalla järjestelyt epävirallisen ja arkioppimisen validoimiseksi. Nämä validointijärjestelyt merkitsevät sitä, että ihmiset voivat saada epävirallisen ja arkioppimisen kautta hankkimansa tiedot, taidot ja osaamisen validoitua. Näiden validointijärjestelyjen avulla ihmiset voivat myös saada todistuksen kokonaisen tutkinnon tai tarvittaessa tutkinnon osan suorittamisesta. Suosituksen vuonna 2020 tehdyssä arvioinnissa
                  38
                kehotettiin kehittämään validointien ja mikrotutkintojen välisiä yhteyksiä.
            
         
         
            
               (19)Yhteisistä puitteista parempien palvelujen tarjoamiseksi taitojen ja tutkintojen alalla (Europass) 18 päivänä huhtikuuta 2018 annetussa Euroopan parlamentin ja neuvoston päätöksessä (EU) 2018/646
                  39
                vahvistetaan perusta verkkopohjaisten välineiden tarjoamiselle, jotta ihmiset voivat hallinnoida uraansa ja elinikäistä oppimistaan, ja sellaisten osaamistodistusten todennuspalvelut, jotka tekevät mikrotutkinnoista siirrettäviä.
            
            
               (20)Mikrotutkintojen merkityksellisyys, kehittäminen ja päivittäminen riippuvat seuraavista tekijöistä: i) kansallisten viranomaisten ja koulutusorganisaatioiden välinen yhteistyö ja ii) alakohtainen ja alojen välinen työmarkkinaosapuolten vuoropuhelu (tässä työmarkkinaosapuolten vuoropuhelussa olisi oltava mukana organisaatioita, jotka edustavat sekä yksityisen että julkisen sektorin työntekijöitä ja työnantajia, pieniä ja keskisuuria yrityksiä (pk-yrityksiä) sekä ammatti- ja johtohenkilöstöä).
            
            
               (21)Tässä suosituksessa otetaan kaikilta osin huomioon toissijaisuus- ja suhteellisuusperiaatteet,
            
            
               ON ANTANUT TÄMÄN SUOSITUKSEN:
            
            
               Tavoitteet
            
            
               1.Jäsenvaltioille suositellaan, että ne hyväksyvät mikrotutkintoja koskevan eurooppalaisen lähestymistavan, jonka tavoitteena on 
            
            
               (a)antaa yksilöille mahdollisuus hankkia tiedot, taidot ja osaaminen, joita he tarvitsevat menestyäkseen kehittyvillä työmarkkinoilla ja yhteiskunnassa, jotta he voivat hyötyä täysimääräisesti sosiaalisesti oikeudenmukaisesta elpymisestä ja oikeudenmukaisesta siirtymisestä vihreään ja digitaaliseen talouteen
            
            
               (b)tukea mikrotutkintojen tarjoajien valmiutta lisätä oppimistarjonnan avoimuutta ja joustavuutta, jotta ihmiset voivat luoda yksilöllisiä oppimis- ja urapolkuja
            
            
               (c)tukea osallisuutta ja yhtäläisiä mahdollisuuksia ja edistää selviytymiskykyä, sosiaalista oikeudenmukaisuutta ja vaurautta kaikkien kannalta väestörakenteen muuttuessa ja taloussyklien kaikissa vaiheissa.
            
            
               2.Jäsenvaltioiden tulisi käyttää mikrotutkintoja välineenä, joka auttaa saavuttamaan tavoitteen, jonka mukaan 60 prosenttia kaikista aikuisista osallistuu koulutukseen vuosittain Euroopan sosiaalisten oikeuksien pilaria koskevan toimintasuunnitelman ja EU-johtajien toivomuksen mukaisesti.
            
            
               Soveltamisala
            
            
               3.Tämä suositus kattaa mikrotutkinnot sekä politiikat, joilla voidaan tukea niiden tehokasta suunnittelua ja käyttöä. 
            
            
               4.Mikrotutkintoja voidaan käyttää täydentämään ja parantamaan koulutusta, elinikäistä oppimista ja työllistyvyyttä edistäviä ekosysteemejä. Tässä suosituksessa esitetyillä toimenpiteillä ei pyritä korvaamaan tai keskeyttämään peruskoulutusta, korkea-asteen koulutusta, ammatillista koulutusta tai perinteisiä tutkintoja. Ehdotuksessa vahvistetaan yhteinen eurooppalainen lähestymistapa mikrotutkintojen parhaillaan saatavilla ja kehittymässä olevaan tarjontaan Euroopan unionissa ja esitetään mikrotutkintojen määritelmä ja ohjeet niiden suunnittelua, myöntämistä ja kuvausta varten niiden laadun parantamiseksi, avoimuuden lisäämiseksi ja käyttöönoton helpottamiseksi. 
            
            
               Määritelmät
            
            
               5.Tässä suosituksessa sovelletaan seuraavia määritelmiä: 
            
            
               (a)’Mikrotutkinnolla’ tarkoitetaan niiden oppimistulosten kirjausta, jotka oppija on hankkinut pienen oppimismäärän jälkeen. Näitä oppimistuloksia on arvioitu avointen ja selkeästi määriteltyjen standardien perusteella. Mikrotutkintoihin johtavien kurssien tarkoituksena on tarjota oppijalle erityisiä tietoja, taitoja ja osaamista, jotka vastaavat yhteiskunnallisiin, henkilökohtaisiin, kulttuurisiin tai työmarkkinoiden tarpeisiin. Mikrotutkinnot ovat oppijan omistamia, ne voidaan jakaa ja ne ovat siirrettävissä. Ne voivat olla erillisiä tai ne voidaan yhdistää suurempiin osaamistodistuksiin. Ne pohjautuvat laadunvarmistukseen, joka perustuu kyseisellä osaamisalueella tai toimialalla sovittuihin standardeihin.
            
            
               (b)’Mikrotutkintojen tarjoajilla’ tarkoitetaan mitä tahansa toimijaa, mukaan lukien oppilaitokset ja organisaatiot, työmarkkinaosapuolet (eli työntekijöitä ja työnantajia edustavat järjestöt), työnantajat ja teollisuus, kansalaisyhteiskunnan järjestöt ja kansalliset viranomaiset, jotka suunnittelevat, tarjoavat ja myöntävät mikrotutkintoja virallista ja epävirallista oppimista sekä arkioppimista varten. 
            
            
               (c)’Oppimisympäristöillä’ tarkoitetaan erilaisia fyysisiä, verkkopohjaisia, monimuotoisia
                  40
               , virtuaalisia ja digitaalisia paikkoja, olosuhteita ja kulttuureja, joissa ihmiset oppivat ja jotka kattavat kaikki tilanteet, joissa virallinen ja epävirallinen oppiminen sekä arkioppiminen voi toteutua. 
            
            
               (d)’Virallisella oppimisella’ tarkoitetaan oppimista, joka tapahtuu nimenomaan oppimista varten suunnitellussa organisoidussa ja jäsennellyssä ympäristössä ja joka yleensä johtaa tutkinnon myöntämiseen, tavallisesti todistuksen muodossa; siihen sisältyvät yleissivistävän koulutuksen, ammatillisen peruskoulutuksen ja korkea-asteen koulutusjärjestelmät.
                  41
                
            
            
               (e)’Epävirallisella oppimisella’ tarkoitetaan oppimista, joka tapahtuu virallisen koulutuksen ulkopuolella ja oppimistavoitteiden ja oppimiseen käytettävän ajan osalta suunniteltujen toimintojen avulla ja johon sisältyy jonkin tyyppistä oppimisen tukea.
                  42
               
            
         
         
            
               (f)’Arkioppimisella’ tarkoitetaan arkipäivän toimista ja kokemuksista oppimista, joka ei ole tavoitteiden, ajankäytön tai oppimisen tuen osalta organisoitua eikä jäsenneltyä; se ei välttämättä ole oppijan näkökulmasta tietoisesti tavoiteltua.
                  43
                
            
            
               (g)’Siirrettävyydellä’ tarkoitetaan osaamistodistuksen haltijan mahdollisuutta tallentaa mikrotutkintonsa valitsemaansa järjestelmään, jakaa osaamistodistus valitsemalleen (kansalliselle tai kansainväliselle) osapuolelle ja kaikkien vaihdon osapuolten mahdollisuutta ymmärtää osaamistodistuksen sisältö ja todentaa sen aitous.  
            
            
               (h)’Kerrytettävyydellä’ tarkoitetaan mahdollisuutta yhdistää erilaisia mikrotutkintoja ja rakentaa niistä loogisia yhdistelmiä.
            
            
               (i)’Arvioinnilla’ tarkoitetaan prosessia tai menetelmää, jolla arvioidaan, mitataan ja lopulta kuvataan henkilöiden taitoja, jotka on hankittu virallisen, epävirallisen tai arkioppimisen kautta. Arvioinnin voi varmentaa kolmas osapuoli, oppija itse (itsearviointi) tai molemmat.
            
            
               Mikrotutkintoa kuvaava määritelmä ja unionin vakiotiedot
            
            
               6.Jäsenvaltioiden olisi hyväksyttävä
            
            
               (a)5 kohdan a alakohdassa esitetty mikrotutkintojen määritelmä
            
            
               (b)mikrotutkintoa kuvaavat unionin vakiotiedot (kuvataan liitteessä I), mukaan lukien seuraavat pakolliset tiedot:
            
            
               (1)oppijan tunnistetiedot
            
            
               (2)mikrotutkinnon nimi
            
            
               (3)myöntäjän maa/alue  
            
            
               (4)myöntävä elin    
            
            
               (5)myöntämispäivä 
            
            
               (6)oppimistulokset    
            
            
               (7)oppimistulosten saavuttamisen edellyttämä ohjeellinen työmäärä (mahdollisuuksien mukaan eurooppalaisessa opintosuoritusten ja arvosanojen siirto- ja kertymisjärjestelmässä)
            
            
               (8)mikrotutkintoon johtavan oppimiskokemuksen taso (ja tarvittaessa sykli) (eurooppalainen tutkintojen viitekehys, eurooppalaisen korkeakoulutusalueen tutkintojen viitekehys) tapauksen mukaan
            
            
               (9)arvioinnin tyyppi
            
            
               (10)oppimistoimeen osallistumisen muoto
            
            
               (11)mikrotutkinnon perustana käytetyn laadunvarmistuksen tyyppi            
            
            
               (c)mikrotutkintojen suunnittelua ja myöntämistä koskevat unionin periaatteet (kuvataan liitteessä II).
            
         
         
            
               Mikrotutkintojen ekosysteemin kehittäminen
            
            
               7.Jäsenvaltioiden olisi helpotettava mikrotutkintojen käynnissä olevaa ja alkavaa kehittämistä virallisissa oppimisympäristöissä muun muassa
            
            
               (a)tukemalla korkea-asteen oppilaitoksia mikrotutkintojen roolin tutkimisessa, jotta oppimismahdollisuuksia voidaan tarjota erilaisille oppijoille, erityisesti laajentamalla houkuttelevia, osallistavia ja oppijakeskeisiä elinikäisen oppimisen toimia, myös eurooppalaisten yliopistojen yhteenliittymien toiminnan kautta
                  44
               
            
            
               (b)tukemalla sitä, että ammatillisen koulutuksen tarjoajat tutkivat mikrotutkintojen roolia ammatillisessa jatkokoulutuksessa, jotta voidaan tukea aikuisten täydennys- ja uudelleenkoulutusta, myös ammatillisen koulutuksen huippuyksiköiden toiminnan avulla
            
            
               (c)varmistamalla, että kaikilla koulutustasoilla on saatavilla julkista rahoitusta mikrotutkintoihin johtavien pienten koulutusohjelmien kehittämiseen ja tarjoamiseen, ottaen samalla huomioon institutionaalisen riippumattomuuden, jotta voidaan mahdollistaa monimuotoisuus ja luovuus.
            
            
               8.Jäsenvaltioiden olisi tuettava mikrotutkintojen käynnissä olevaa ja alkavaa kehittämistä epävirallisissa oppimisympäristöissä ja arkioppimisympäristöissä muun muassa
            
            
               (a)tukemalla sitä, että mikrotutkintoja tarjoavat ja suunnittelevat, myös julkisen rahoituksen saatavuuden avulla, muutkin kuin 7 kohdassa tarkoitetut koulutuksen tarjoajat (näihin tarjoajiin kuuluvat seuraavat: yritykset, työmarkkinaosapuolet, kansalaisyhteiskunnan järjestöt, paikallisviranomaiset ja yksityiset koulutuksen tarjoajat)
            
            
               (b)edistämällä työnantajien ja työntekijöiden edustajien suunnittelemien ja hyväksymien mikrotutkintojen kehittämistä työmarkkinaosapuolten vuoropuhelun avulla
            
            
               (c)mukauttamalla aiemman oppimisen tunnustamista ja epävirallisen oppimisen ja arkioppimisen validointia koskevia menettelyjä, jotta mikrotutkintoja on mahdollista myöntää.
            
            
               9.Jäsenvaltioita kannustetaan tukemaan mikrotutkintojen laatua ja avoimuutta muun muassa 
            
            
               (a)soveltamalla, mukauttamalla ja kehittämällä erilaisten koulutuksen tarjoajien myöntämien mikrotutkintojen laadunvarmistusmekanismeja 
            
            
               (b)tukemalla osaamista koskevan tiedon hankintajärjestelmien käyttöä työmarkkinoiden tarpeiden ja väestörakenteen muutosten analysoinnissa, jotta voidaan tunnistaa mahdolliset mikrotutkintojen kehittämis- tai päivittämistarpeet
            
            
               (c)varmistamalla, että koulutuksen tarjoajat julkaisevat luetteloita tarjoamistaan mikrotutkinnoista, mukaan lukien tarvittaessa toimintaperiaatteet, jotka koskevat muiden koulutuksen tarjoajien myöntämien mikrotutkintojen tunnustamista
            
            
               (d)sisällyttämällä mikrotutkinnot tarvittaessa kansallisiin tutkintojen viitekehyksiin ja järjestelmiin.
            
            
               10.Jäsenvaltioiden olisi edistettävä ja tuettava tehokasta yhteistyötä, hallintoa ja kumppanuuksia seuraavien tahojen välillä: i) koulutuslaitokset ii) työmarkkinaosapuolet iii) työnantajat ja teollisuus iv) kansalaisyhteiskunnan järjestöt ja v) kansalliset viranomaiset. Tässä yhteistyössä, hallinnossa ja kumppanuudessa olisi määritettävä mikrotutkintojen tarpeet, kehitettävä yhdessä mikrotutkintoja ja päivitettävä mikrotutkintoja.
            
            
               Mikrotutkintojen potentiaalin hyödyntäminen
            
            
               11.Jäsenvaltioiden olisi sisällytettävä mikrotutkinnot sekä koulutusjärjestelmiin että osaamispolitiikkaan muun muassa
            
            
               (a)sisällyttämällä mikrotutkinnot tarjolla olevien koulutuskurssien kansallisiin luetteloihin
            
            
               (b)käyttämällä mikrotutkintoja kaikkien oppijoiden koulutukseen pääsyn parantamiseen, myös muita heikommassa asemassa olevien ja haavoittuvassa asemassa olevien ryhmien (kuten vammaisten, ikääntyneiden, matalan koulutus- ja osaamistason henkilöiden, vähemmistöjen, maahanmuuttajataustaisten, pakolaisten ja henkilöiden, joilla on muita vähemmän mahdollisuuksia maantieteellisen sijaintinsa ja/tai sosioekonomisesti epäsuotuisan tilanteensa vuoksi)
            
            
               (c)käyttämällä mikrotutkintoja tukemaan siirtymistä keskiasteen koulutuksesta tai ammatillisesta koulutuksesta korkea-asteen koulutukseen sekä tutkinto-ohjelmien loppuun saattamista
            
         
         
            
               (d)käyttämällä mikrotutkintoja lisäkeinona parantaa entistä laajemman oppijajoukon perustason ja edistyneen tason digitaalisia taitoja ja osaamista digitaalisen koulutuksen toimintasuunnitelman mukaisesti 
            
            
               (e)käyttämällä mikrotutkintoja tukemaan ympäristökestävyyttä koskevan oppimistarjonnan kehittämistä osana ympäristökestävyyttä edistävästä oppimisesta annetun neuvoston suosituksen kansallista täytäntöönpanoa
            
            
               (f)edistämällä mikrotutkintojen käyttöä oppilaitosten ja muiden koulutuksen tarjoajien toiminnassa yhteistyössä niitä ympäröivän osaamis- ja innovaatioekosysteemin kanssa, jotta voidaan lisätä mikrotutkintojen merkityksellisyyttä ja niiden myönteisiä vaikutuksia kuntien ja alueiden talouteen
            
            
               (g)edistämällä mikrotutkintojen ymmärtämistä ja käyttöä opettajien ja kouluttajien (esim. Erasmus+ Teacher Academies -toiminnon yhteydessä) sekä tieteenharjoittajien ja tutkijoiden jatkuvan ammatillisen kehittymisen avulla 
            
            
               (h)edistämällä mikrotutkintojen käyttöä uusimpien tutkimustulosten siirtämiseksi nopeasti oppimismahdollisuuksiin ja vahvistamalla eurooppalaisen koulutusalueen ja eurooppalaisen tutkimusalueen välistä synergiaa
            
            
               (i)tutkimalla mikrotutkintojen käyttöä eurooppalaisella koulutusalueella, jotta voidaan kyseenalaistaa sukupuolistereotypiat ja muut syrjivät stereotypiat, jotka koskevat opintovalintoja ja joita esiintyy koulutuskäytännöissä ja -materiaaleissa.
            
            
               12.Jäsenvaltioiden olisi sisällytettävä mikrotutkinnot työllisyyspolitiikkoihinsa ja aktiivisiin työmarkkinapolitiikkoihinsa (eli työvoimapalveluihin, koulutustukeen ja työllisyyskannustimiin) erityisesti
            
            
               (a)käyttämällä mikrotutkintoja seuraaviin tarkoituksiin: i) tietyillä talouden aloilla ja alueilla esiintyvään osaamisen kohtaanto-ongelmaan ja pullonkauloihin puuttuminen ja ii) työntekijöiden täydennys- ja uudelleenkoulutus työmarkkinoilla kysyttäviä taitoja ja tarjolla olevia työpaikkoja varten, erityisesti digitaalisen muutoksen ja vihreän siirtymän yhteydessä
            
            
               (b)sisällyttämällä mikrotutkintoihin johtavia koulutuskursseja sellaisia tunnustettuja koulutusmahdollisuuksia koskeviin kansallisiin rekistereihin, jotka voidaan yhdistää yksilöllisiin oppimistileihin ja muihin koulutusta tukeviin järjestelmiin
            
            
               (c)edistämällä mikrotutkintojen käyttöä keinona päivittää ja parantaa itsenäisten ammatinharjoittajien ja epätyypillisessä työsuhteessa olevien työntekijöiden, mukaan lukien alustojen kautta työskentelevien henkilöiden, taitoja
            
            
               (d)tutkimalla mikrotutkintojen käyttöä kohdennetuissa aloitteissa, joilla tuetaan ja motivoidaan muita heikommassa asemassa olevia ja haavoittuvassa asemassa olevia ryhmiä (kuten vähimmäistoimeentulon saajia, pitkäaikaistyöttömiä ja vähän koulutettuja) työmarkkinoille palaamisessa 
            
            
               (e)tutkimalla mikrotutkintojen roolia nuorten tukemiseksi järjestelmissä, joita käytetään nuorisotakuun täytäntöönpanemisessa, myös valmentavassa koulutuksessa ja laadukkaassa jatkokoulutustarjonnassa
            
            
               (f)tutkimalla mikrotutkintojen roolia osana tehokkaasta työllisyyden aktiivituesta covid-19-kriisin jälkeen annetun suosituksen (EASE-suosituksen) kansallista täytäntöönpanoa
            
            
               (g)tutkimalla mikrotutkintojen käyttöä täydennys- ja uudelleenkoulutusta koskevien sääntelyvaatimusten täyttämiseksi tietyissä työpaikoissa ja tietyissä työtyypeissä (esim. lisenssit, pakollinen koulutus ja luvat). 
            
            
               13.Jäsenvaltioiden olisi tuettava Euroopan kansallisten tiedotuskeskusten (ENIC-NARIC) verkostoa, jotta voidaan kehittää erityyppisten koulutuksen tarjoajien myöntämien mikrotutkintojen tunnustamismenettelyjä, myös tutkimalla mahdollisuutta mikrotutkintojen automaattiseen tunnustamiseen
                  45
               .
            
            
               14.Jäsenvaltioiden olisi varmistettava, että mikrotutkintojen tunnistamista ja valintaa koskevat tiedot ja neuvot sisällytetään tarvittaessa elinikäisen oppimisen ohjauspalveluihin. Tähän sisältyvät neuvontapalvelut korkeakoulujen urakeskuksissa, julkisissa työvoimapalveluissa, yksityisissä työvoimapalveluissa, sosiaalipalveluissa ja muissa ohjauspalveluissa (työllisyys, ura, koulutus, valmennus). Mikrotutkintoja koskevan ohjauksen sisällyttämisen näihin palveluihin olisi palveltava kaikkien oppijoiden tarpeita, myös muita heikommassa asemassa olevien ja haavoittuvassa asemassa olevien oppijoiden tarpeita.
            
            
               15.Jäsenvaltioiden olisi
            
            
               (a)määritettävä toimenpiteitä asiaan liittyvien kansallisten järjestelyjen ja rahoituskehysten pohjalta tämän suosituksen täytäntöönpanemiseksi. Tähän olisi sisällyttävä toimenpiteitä, joihin liittyy tarvittaessa kansallisia resursseja ja yhteyksiä yksilöllisiin oppimistileihin (ottaen asianmukaisesti huomioon koulutus- ja työmarkkinajärjestöjen vastuu ja riippumattomuus kansallisessa yhteydessä).
            
            
               (b)hyödynnettävä unionin varoja ja välineitä parhaalla mahdollisella tavalla tarvittavien uudistusten tukemiseksi, niin mahdollistavien puitteiden kuin mikrotutkintojen kehittämisen ja käytönkin osalta. Tähän sisältyvät elpymis- ja palautumistukiväline, koheesiota ja Euroopan alueita koskeva elpymisapu (REACT-EU-väline), Euroopan sosiaalirahasto plus, Erasmus+, Euroopan solidaarisuusjoukot, Euroopan aluekehitysrahasto, InvestEU, Horisontti Eurooppa, Interreg Europe, Digitaalinen Eurooppa, oikeudenmukaisen siirtymän mekanismi, Euroopan maaseudun kehittämisen maatalousrahasto sekä modernisaatiorahasto ja räätälöidyn asiantuntemuksen pyytäminen teknisen tuen välineen kautta.
            
            
               Komission tuki
            
         
         
            
               Neuvosto suhtautuu myönteisesti komission aikomukseen
            
            
               16.Kehittää ja mukauttaa tarvittaessa olemassa olevia unionin välineitä ja palveluja, joilla tuetaan kaikentyyppisten koulutuksen tarjoajien mikrotutkintojen kehittämistä, muun muassa 
            
            
               (a)tukemalla suuntaviivojen laatimista siitä, miten voidaan edistää avoimuutta ja soveltaa EU:n ja Bolognan prosessin nykyisiä korkea-asteen koulutuksen välineitä mikrotutkintojen sisäiseen ja ulkoiseen laadunvarmistukseen
            
            
               (b)tutkimalla, miten eurooppalaisen opintosuoritusten ja arvosanojen siirto- ja kertymisjärjestelmän käyttäjän opasta korkea-asteen koulutuksen alalla voidaan mukauttaa mikrotutkintojen sisällyttämiseksi
            
            
               (c)tutkimalla, miten voidaan mukauttaa ja kehittää taitoja ja tutkintoja koskevia EU:n välineitä mikrotutkintojen sisällyttämiseksi ammatillisen koulutuksen järjestelmiin
            
            
               (d)edistämällä ENIC-NARICin roolia mikrotutkintojen tunnustamisessa jatko-opintoja ja/tai työllistymistä varten muun muassa kehittämällä ohjausta ja koulutusta
            
            
               (e)laatimalla ohjeita mikrotutkintojen sisällyttämisestä kansallisiin tutkintojen viitekehyksiin
            
            
               (f)tukemalla eurooppalaista opiskelijakorttia koskevan aloitteen kehittämistä, jotta opiskelijat voivat jakaa mikrotutkintojen tulokset sähköisesti ja turvallisesti muille oppilaitoksille.
            
            
               17.Tukea jäsenvaltioiden ja sidosryhmien välistä yhteistyötä muun muassa seuraavasti: 
            
            
               (a)edistämällä mikrotutkintojen laadunvarmistusta koskevaa eurooppalaista yhteistyötä
            
            
               (b)kannustamalla eurooppalaisten yliopistojen yhteenliittymiä ja ammatillisen koulutuksen huippuyksikköjä käyttämään mikrotutkintoja, jotta edistetään ja kannustetaan mikrotutkintojen käyttöönottoa laajemmassa koulutusyhteisössä
            
            
               (c)edistämällä osallistumista mikrotutkintoihin Erasmus+ Teachers’ Academies ‑toiminnon puitteissa ja muiden opettajankoulutusta tarjoavien parissa, jotta voidaan vastata opettajien jatkuvan ammatillisen kehittymisen tarpeisiin
            
            
               (d)edistämällä mikrotutkintoihin osallistumista osaamissopimuksen ja siihen liittyvien yhteistyöaloitteiden puitteissa, mukaan lukien alakohtaista osaamisyhteistyötä koskeva suunnitelma, vahvistettu eurooppalainen oppisopimusyhteenliittymä ja digitaalitaitoja ja työpaikkoja edistävä koalitio
            
            
               (e)tukemalla julkisten työvoimapalvelujen ja työnantajien välistä yhteistyötä ja parhaiden käytäntöjen vaihtoa siitä, miten mikrotutkintoja voidaan käyttää työllistyvyyden tukemiseen julkisten työvoimapalvelujen verkostossa
            
            
               (f)helpottamalla työmarkkinaosapuolten välisiä yhteistyöhankkeita, jotka koskevat mikrotutkintojen käyttöä ja toteuttamista osaamistarpeiden täyttämiseksi Euroopan tasolla, kansallisella, paikallisella ja alueellisella tasolla sekä eri aloilla.
            
            
               18.Tukea suosituksen teknistä täytäntöönpanoa tarkastelemalla Europass-alustan tulevaa kehitystä, jotta voidaan tarjota
            
            
               (a)tietoa mikrotutkintoihin johtavista oppimismahdollisuuksista ja mikrotutkintoja koskevaa eurooppalaista lähestymistapaa noudattavista koulutuksen tarjoajista
            
            
               (b)tukea mikrotutkintojen todentamiselle oppimista koskevien eurooppalaisten digitaalisten osaamistodistusten avulla
            
            
               (c)tukea mikrotutkintoja koskevien tietojen siirrettävyyttä, kerrytettävyyttä, yhteentoimivuutta, vaihtoa ja jakamista varten sellaisen eurooppalaisen avoimen standardin avulla, jossa määritellään mikrotutkintojen yhteinen muoto.
            
            
               19.Tukea seuraavia aiheita koskevaa lisätutkimusta: i) eurooppalaisen lähestymistavan omaksuminen mikrotutkintoihin, mukaan lukien niiden käyttö koulutuksen tarjoajien, työnantajien ja työmarkkinaosapuolten keskuudessa ii) oppijoille koituvat erityistulokset ja -hyödyt ja iii) niiden lisäarvo verrattuna perinteiseen tarjontaan ja niiden lisänä.
            
         
         
            
               20.Jäsenvaltioiden ja komission olisi yhdessä pyrittävä parantamaan meneillään olevan mikrotutkintoja koskevan tiedonkeruun laajuutta ja merkityksellisyyttä unionin tasolla. Tässä työssä olisi keskityttävä seuraaviin seikkoihin: i) investoinnit aikuiskoulutukseen kansantalouden tilinpidossa ja talousarvioissa ja ii) lisänäyttö tekijöistä, jotka vaikuttavat ihmisten kannustimiin ja motivaatioon osallistua koulutukseen.  
            
            
               Raportointi
            
            
               21.Jäsenvaltioiden olisi pantava tämä suositus täytäntöön mahdollisimman pian ja toimitettava viimeistään (lisätään päivämäärä, joka on 12 kuukauden kuluttua neuvoston hyväksymisestä) suunnitelma, jossa esitetään vastaavat kansallisella tasolla toteutettavat toimenpiteet, joilla tuetaan suosituksen tavoitteiden saavuttamista vuoteen 2025 mennessä. 
            
            
               22.Komission olisi yhteistyössä jäsenvaltioiden kanssa ja asianomaisia sidosryhmiä kuultuaan arvioitava edistymistä tämän suosituksen täytäntöönpanossa asiaankuuluvien unionin seuranta- ja raportointikehysten kautta ja raportoitava asiasta neuvostolle viiden vuoden kuluessa suosituksen hyväksymispäivästä. 
            
            
               Tehty Brysselissä
            
            
               
                     
                        
                        
                        Neuvoston puolesta
               
               
                     
                        
                        
                        Puheenjohtaja
               
            
         
         
            
                  
                     (1)
                  
                        
                  https://ec.europa.eu/info/sites/default/files/political-guidelines-next-commission_en_0.pdf
                     
               
               
                  
                     (2)
                  
                        
                  https://ec.europa.eu/info/sites/default/files/social-summit-european-pillar-social-rights-booklet_fi.pdf
               
               
                  
                     (3)
                  
                        
                  https://ec.europa.eu/social/main.jsp?catId=1223#upskilling
               
               
                  
                     (4)
                  
                        
                  https://eur-lex.europa.eu/legal-content/FI/TXT/?uri=CELEX:52020DC0625
               
               
                  
                     (5)
                  
                        
                  https://ec.europa.eu/info/sites/default/files/2021_commission_work_programme_en.pdf
               
               
                  
                     (6)
                  
                        
                  https://ec.europa.eu/info/sites/default/files/2021_commission_work_programme_en.pdf
               
               
                  
                     (7)
                  
                        Cedefop, 2020. 
                  Coronavirus boosts interest in online learning
               
               
                  
                     (8)
                  
                        OECD (2021), 
                  ”Micro-credential innovations in higher education:
                   Who, What and Why?”
                  , OECD Education Policy Perspectives, No. 39, OECD Publishing, Pariisi.
               
               
                  
                     (9)
                  
                        Euroopan komissio. (2020). 
                  Final report:
                   A European approach to micro-credentials
                  . Output of the Micro-credentials Higher Education Consultation Group. 
               
               
                  
                     (10)
                  
                        C(2021) 102 
                  https://ec.europa.eu/info/strategy/priorities-2019-2024/economy-works-people/jobs-growth-and-investment/european-pillar-social-rights/european-pillar-social-rights-action-plan_fi
               
               
                  
                     (11)
                  
                        
                  https://eur-lex.europa.eu/legal-content/FI/TXT/?uri=CELEX:52020DC0625
               
               
                  
                     (12)
                  
                        
                  https://ec.europa.eu/social/main.jsp?catId=1223#upskilling
               
               
                  
                     (13)
                  
                        Porton julistus, lehdistötiedote: 
                  https://www.consilium.europa.eu/fi/press/press-releases/2021/05/08/the-porto-declaration/
                   
               
               
                  
                     (14)
                  
                        
                  https://www.consilium.europa.eu/fi/press/press-releases/2021/05/08/the-porto-declaration/
               
               
                  
                     (15)
                  
                        
                  https://www.consilium.europa.eu/media/50763/2425-06-21-euco-conclusions-en.pdf
               
               
                  
                     (16)
                  
                        C(2021) 1372 final 
                  https://eur-lex.europa.eu/legal-content/EN/ALL/?uri=uriserv:OJ.L_.2021.080.01.0001.01.ENG
               
               
                  
                     (17)
                  
                        
                  https://eur-lex.europa.eu/legal-content/FI/TXT/PDF/?uri=uriserv:OJ.C_.2021.066.01.0001.01.FIN
               
               
                  
                     (18)
                  
                        EUVL C 221, 10.6.2021 
                  https://eur-lex.europa.eu/legal-content/FI/TXT/?uri=CELEX:52021XG0610(01)
               
               
                  
                     (19)
                  
                        EUVL C 221, 10.6.2021 
                  https://www.consilium.europa.eu/media/49659/st08658-en21.pdf
               
               
                  
                     (20)
                  
                        EUVL C 417, 2.12.2020, s. 1. 
                        
                  https://eur-lex.europa.eu/legal-content/FI/TXT/?uri=CELEX%3A32020H1202%2801%29
               
               
                  
                     (21)
                  
                        
                  https://eur-lex.europa.eu/legal-content/FI/TXT/?uri=celex%3A12012E%2FTXT
               
               
                  
                     (22)
                  
                        EUVL C 326, 26.10.2012 
                  https://eur-lex.europa.eu/legal-content/FI/TXT/?uri=celex%3A12012P%2FTXT
                   
               
               
                  
                     (23)
                  
                        Tässä ehdotuksessa ei käsitellä direktiivissä 2005/36/EY säädettyä säänneltyjen ammattien tunnustamista. 
               
               
                  
                     (24)
                  
                        EUVL L 344 19.10.2020, s. 4.
               
               
                  
                     (25)
                  
                        EUVL C 428, 13.12.2017, s. 3.
               
               
                  
                     (26)
                  
                        ”Eurooppa-neuvosto suhtautuu myönteisesti Euroopan sosiaalisten oikeuksien pilaria koskevan toimintasuunnitelman yleistavoitteisiin Porton julistuksen mukaisesti”, Euroopan unionin neuvosto (2021), Eurooppa-neuvoston päätelmät, 24.–25. kesäkuuta 2021. EUCO 7/21.
               
               
                  
                     (27)
                  
                        C(2021) 1372 final.
               
               
                  
                     (28)
                  
                        C(2020) 274 final.
               
               
                  
                     (29)
                  
                        C(2020) 625 final.
               
               
                  
                     (30)
                  
                        EUVL C 221, 10.6.2021, s. 9.
               
               
                  
                     (31)
                  
                        Ministerien Rooman julkilausuma 19.11.2020.
               
               
                  
                     (32)
                  
                        EUVL C 221, 10.6.2021, s. 8.
               
               
                  
                     (33)
                  
                        Verkkopohjaisen alustatalouden käsite olisi ymmärrettävä siten, että se kattaa kaiken taloudellisen toiminnan, joka perustuu tosiasiallisiin tai suunniteltuihin liiketoimiin sisämarkkinoilla ja jota verkkoalustat, erityisesti verkossa toimivat välityspalvelut ja verkossa toimivat hakukoneet, suoraan tai välillisesti helpottavat, C(2018) 2393 final, 26.4.2018, s. 1.
               
               
                  
                     (34)
                  
                        C(2020) 624 final.
               
               
                  
                     (35)
                  
                        C(2019) 640 final.
               
               
                  
                     (36)
                  
                        EUVL C 189, 15.6.2017.
               
               
                  
                     (37)
                  
                        EUVL C 398, 22.12.2012.
               
               
                  
                     (38)
                  
                        SWD(2020) 121 final.
               
               
                  
                     (39)
                  
                        EUVL L 112, 2.5.2018.
               
               
                  
                     (40)
                  
                        Virallisessa koulutuksessa käytetään termiä ’monimuotoinen oppiminen’ kuvaamaan tilannetta, jossa koulu, kouluttaja tai oppija käyttää oppimisprosessissa useampaa kuin yhtä tapaa.
               
               
                  
                     (41)
                  
                        Määritelmä on otettu epävirallisen ja arkioppimisen validoinnista 20 päivänä joulukuuta 2012 annetusta neuvoston suosituksesta (EUVL C 398, 22.12.2012).
               
               
                  
                     (42)
                  
                        Määritelmä on otettu unionin koulutus-, nuoriso- ja urheiluohjelman Erasmus+ perustamisesta 20 päivänä toukokuuta 2021 annetusta asetuksesta (EUVL L 189, 28.5.2021).
               
               
                  
                     (43)
                  
                        Määritelmä on otettu unionin koulutus-, nuoriso- ja urheiluohjelman Erasmus+ perustamisesta 20 päivänä toukokuuta 2021 annetusta asetuksesta (EUVL L 189, 28.5.2021).
               
               
                  
                     (44)
                  
                        EUVL C 221, 10.6.2021.
               
               
                  
                     (45)
                  
                        Sellaisena kuin se on määritelty korkea-asteen ja toisen asteen koulutuksen tutkintojen ja ulkomailla suoritettujen opintojaksojen automaattisen vastavuoroisen tunnustamisen edistämisestä annetussa neuvoston suosituksessa.
               
            
      
    ---documentbreak--- 
      
         
               EUROOPAN KOMISSIO
            Bryssel 10.12.2021
            COM(2021) 770 final
            
            LIITE
            asiakirjaan
            Ehdotus neuvoston suositukseksi
            eurooppalaisesta lähestymistavasta mikrotutkintoihin elinikäisen oppimisen ja työllistyvyyden tukemiseksi
            {SWD(2021) 367 final}
            
               
         
         
            
               LIITE I
            
            
               Mikrotutkintoa kuvaavat unionin vakiotiedot
            
            
               Tämä liite sisältää luettelon unionin yhteisistä vakiotiedoista, joilla kuvataan mikrotutkintoja, ja sitä voidaan käyttää resurssina täytäntöönpanon tukemisessa.
            
            
            
                     
                        Pakolliset tiedot:
                     
                  
                  
                     
                        Oppijan tunnistetiedot
                     
                  
               
                     
                  
                  
                     
                        Mikrotutkinnon nimi
                     
                  
               
                     
                  
                  
                     
                        Myöntäjän maa/alue                                                                 
                     
                  
               
                     
                  
                  
                     
                        Myöntävä elin                          
                     
                  
               
                     
                  
                  
                     
                        Myöntämispäivä
                     
                  
               
                     
                  
                  
                     
                        Oppimistulokset
                     
                  
               
                     
                  
                  
                     
                        Oppimistulosten saavuttamisen edellyttämä ohjeellinen työmäärä (mahdollisuuksien mukaan ECTS-pisteinä)
                     
                  
               
                     
                  
                  
                     
                        Mikrotutkintoon johtavan oppimiskokemuksen taso (ja tarvittaessa sykli) (EQF, QF-EHEA) soveltuvin osin
                     
                  
               
                     
                  
                  
                     
                        Arvioinnin tyyppi
                     
                  
               
                     
                  
                  
                     
                        Oppimistoimeen osallistumisen muoto
                     
                  
               
                     
                  
                  
                     
                        Mikrotutkinnon perustana käytetyn laadunvarmistuksen tyyppi
                     
                  
               
                     
                        Valinnaiset tiedot tarvittaessa (ohjeellinen luettelo)
                     
                  
                  
                     
                        Oppimistoimeen ilmoittautumisen edellytykset
                     
                  
               
                     
                  
                  
                     
                        Valvonta ja henkilöllisyyden todentaminen arvioinnin aikana (valvomaton ilman henkilöllisyyden todentamista, valvottu ilman henkilöllisyyden todentamista, valvottu verkossa tai paikalla ja henkilöllisyys todennettu)
                     
                  
               
                     
                  
                  
                     
                        Saavutettu arvosana
                     
                  
               
                     
                  
                  
                     
                        Yhdistämis- ja kerrytettävyysvaihtoehdot (erillinen, riippumaton mikrotutkinto / yhdistetty, kerrytettävä toista osaamistodistusta varten)
                     
                  
               
                     
                  
                  
                     
                        Lisätiedot
                     
                  
               
            
               Nämä vakiotiedot sisällytetään unionin tietomalliin
                  1
               , jossa määritellään yhteinen malli mikrotutkintojen kuvaamiseksi. Tietomalli on käytettävissä avoimena standardina, jota mikrotutkintojen tarjoajat voivat käyttää, ja se tukee yhteentoimivuutta ja helpottaa mikrotutkintoja koskevien tietojen vaihtoa. 
            
            
               Komissio kehittää tietomallin, joka perustuu jäljempänä lueteltuihin yhteisiin standardeihin. Se kehittää tätä tietomallia i) kuullen jäsenvaltioita ja sidosryhmiä ii) käyttäjien tarpeiden ja teknisen kehityksen mukaisesti iii) työmarkkinoiden muutosten mukaisesti ja iv) koulutuksen tarjoamista koskevien nykyisten lähestymistapojen mukaisesti. Tämän tietomallin on tuettava tietojen yhdenmukaisuutta ja tuotava selkeää lisäarvoa. Mikrotutkintojen tietomallia säännellään Europass-päätöksen ja erityisesti sen 6 artiklan 1 kohdan b alakohdan, 6 artiklan 1 kohdan d alakohdan ja 6 artiklan 2 kohdan b alakohdan mukaisesti; niissä kehotetaan jo komissiota kehittämään, testaamaan ja päivittämään avoimia standardeja.
            
            
         
         
            
                  
                     (1)
                  
                        Tietomallit ovat graafisia ja/tai sanallisia tietoesityksiä, joissa eritellään tietojen ominaisuudet, rakenne ja keskinäiset suhteet. Niitä käytetään avoimina standardeina, vapaasti käytettävinä, läpinäkyvinä ja yhteisymmärrykseen perustuvina.
               
            
      
    ---documentbreak--- NA ---documentbreak--- 
      
         
               EUROOPAN KOMISSIO
            Bryssel 10.12.2021
            COM(2021) 770 final
            
            LIITE
            asiakirjaan
            Ehdotus neuvoston suositukseksi
            eurooppalaisesta lähestymistavasta mikrotutkintoihin elinikäisen oppimisen ja työllistyvyyden tukemiseksi
            {SWD(2021) 367 final}
            
               
         
         
            
               LIITE II
            
            
               Mikrotutkintojen suunnittelua ja myöntämistä koskevat unionin periaatteet
            
            
               Jäljempänä esitetyissä kymmenessä periaatteessa täsmennetään mikrotutkintojen luonne ja annetaan jäsenvaltioille, viranomaisille ja mikrotutkintojen tarjoajille ohjeita mikrotutkintojen suunnittelusta ja myöntämisestä sekä mikrotutkintojärjestelmistä. Periaatteissa korostetaan mikrotutkintoja koskevan eurooppalaisen lähestymistavan keskeisiä piirteitä, jotka voivat mahdollistaa mikrotutkintojen laadun ja luottamuksen niitä kohtaan. Periaatteet ovat yleisluontoisia, ja niitä voidaan soveltaa kaikilla osaamisalueilla ja toimialoilla. 
            
            
                     
                        1
                     
                  
                  
                     
                        Laatu
                     
                  
                  
                     
                        Mikrotutkintoihin sovelletaan niitä tuottavan järjestelmän sisäistä ja ulkoista laadunvarmistusta (esim. koulutusympäristö tai työmarkkinatilanne, jossa mikrotutkintoa kehitetään ja tarjotaan). Laadunvarmistusprosessien on oltava tarkoituksenmukaisia, niiden on oltava selkeästi dokumentoituja ja helposti saatavilla ja vastattava oppijoiden ja sidosryhmien tarpeisiin ja odotuksiin.  
                     
                  
               
                     
                  
                  
                     
                  
                  
                     
                        Mikrotutkintojen tarjoajat: Ulkoinen laadunvarmistus perustuu ensisijaisesti mikrotutkintojen tarjoajien arviointiin (eikä yksittäisiin kursseihin) ja niiden sisäisten laadunvarmistusmenettelyjen tehokkuuteen.
                     
                     
                        Tarjoajien olisi varmistettava, että sisäinen laadunvarmistus kattaa kaikki seuraavat osatekijät:
                     
                     
                        ·itse mikrotutkinnon yleinen laatu jäljempänä mainittujen standardien perusteella
                     
                     
                        ·tarvittaessa mikrotutkintoon johtavan kurssin laatu
                     
                     
                        ·oppijoiden palaute mikrotutkintoon johtavista oppimiskokemuksista ja
                     
                     
                        ·vertaispalaute mikrotutkintoon johtaneista oppimiskokemuksista, myös muilta tarjoajilta ja sidosryhmiltä.
                     
                     
                        Standardit: Ulkoinen laadunvarmistus toteutetaan seuraavien mukaisesti: 
                     
                     
                        ·eurooppalaista tutkintojen viitekehystä koskevan suosituksen liite IV soveltuvin osin
                     
                     
                        ·eurooppalaisen korkeakoulutusalueen laadunvarmistusstandardit ja -ohjeet soveltuvin osin
                     
                     
                        ·ammatillisen koulutuksen laadunvarmistuksen eurooppalainen viitekehys (EQAVET-kehys) soveltuvin osin 
                     
                     
                        ·tarvittaessa muut laadunvarmistusvälineet, rekisterit ja merkit mukaan luettuina, joilla lisätään yleisön luottamusta mikrotutkintoihin.
                     
                  
               
                     
                        2
                     
                  
                  
                     
                        Avoimuus
                     
                  
                  
                     
                        Mikrotutkinnot ovat mitattavissa, vertailukelpoisia ja ymmärrettäviä, ja niissä on tarvittaessa selkeää tietoa oppimistuloksista, työmäärästä, sisällöstä, tasosta ja oppimistarjonnasta. 
                     
                  
               
                     
                  
                  
                     
                  
                  
                     
                        Työmäärä
                     
                     
                        ·Korkeakoulujen olisi mahdollisuuksien mukaan käytettävä eurooppalaista opintosuoritusten ja arvosanojen siirto- ja kertymisjärjestelmää (ECTS) ja noudatettava EQF-suosituksen liitteessä V esitettyjä periaatteita mikrotutkinnon oppimistulosten saavuttamisen edellyttämän ohjeellisen työmäärän osoittamiseksi. 
                     
                     
                        ·Tarjoajat, jotka eivät käytä ECTS-järjestelmää, voivat käyttää muita järjestelmiä tai tietotyyppejä, joilla voidaan tehokkaasti kuvata oppimistuloksia ja työmäärää EQF-suosituksen liitteessä V esitettyjen periaatteiden mukaisesti. 
                     
                     
                        Tutkintojen viitekehys/järjestelmät
                     
                     
                        ·Mikrotutkinnot voidaan tarvittaessa sisällyttää kansallisiin tutkintojen viitekehyksiin/järjestelmiin kansallisten painopisteiden ja päätösten mukaisesti.  Kansalliset tutkintojen viitekehykset ja tutkintojärjestelmien vastaavuudet on määritelty eurooppalaiseen tutkintojen viitekehykseen ja korkea-asteen tutkintojen osalta itse vahvistettu eurooppalaisen korkeakoulutusalueen tutkintojen viitekehykseen, mikä voi edelleen tukea mikrotutkintojen avoimuutta ja luottamusta niihin.
                     
                     
                        Mikrotutkintojen tarjontaa koskevat tiedot
                     
                     
                        Mikrotutkintojärjestelmien olisi tarjottava avointa ja selkeää tietoa oppijoiden ohjausjärjestelmien tueksi kansallisten käytäntöjen ja sidosryhmien tarpeiden mukaisesti: 
                     
                     
                        ·Mikrotutkintojen tarjoajia koskevat tiedot olisi julkaistava tähän käyttöön varatuissa rekistereissä tai sisällytettävä olemassa oleviin rekistereihin. Korkea-asteen koulutuksen tarjoajat (ja muut olennaiset tarjoajat) olisi mahdollisuuksien mukaan sisällytettävä ulkoisen laadunvarmistuksen tulostietokantaan (DEQAR), joka perustuu eurooppalaisen korkeakoulutusalueen laadunvarmistusstandardien ja -ohjeiden mukaiseen laadunvarmistukseen.  
                     
                     
                        ·Mikrotutkintoihin johtavia oppimismahdollisuuksia koskevien tietojen olisi oltava saatavilla ja helposti vaihdettavissa asiaan liittyvien alustojen, kuten Europassin, kautta. 
                     
                  
               
                     
                        3
                     
                  
                  
                     
                        Merkityksellisyys
                     
                  
                  
                     
                        Mikrotutkinnot olisi suunniteltava erillisiksi kohdennetuiksi oppimissaavutuksiksi, ja niihin johtavia oppimismahdollisuuksia olisi päivitettävä tarpeen mukaan, jotta voidaan vastata havaittuihin oppimistarpeisiin.
                     
                     
                        Koulutusorganisaatioiden, työnantajien, työmarkkinaosapuolten sekä mikrotutkintojen muiden tarjoajien ja käyttäjien välistä yhteistyötä kannustetaan mikrotutkintojen merkityksen lisäämiseksi työmarkkinoilla.
                     
                  
               
                     
                        4
                     
                  
                  
                     
                        Luotettava arviointi
                     
                  
                  
                     
                        Mikrotutkintojen oppimistuloksia arvioidaan avointen standardien perusteella.
                     
                  
               
                     
                        5
                     
                  
                  
                     
                        Oppimispolut
                     
                  
                  
                     
                        Mikrotutkinnot on suunniteltu tukemaan joustavia oppimispolkuja, mukaan lukien mahdollisuus kerryttää, validoida ja tunnustaa mikrotutkintoja eri järjestelmistä. 
                     
                  
               
                     
                  
                  
                     
                  
                  
                     
                        Kerrytettävyys
                     
                     
                        Mikrotutkinnot on suunniteltu modulaarisiksi, jotta niihin voidaan lisätä muita mikrotutkintoja suurempien osaamiskokonaisuuksien luomiseksi. Suoritusten kerryttämisestä tai yhdistämisestä päättävät vastaanottavat organisaatiot (esim. oppilaitokset, työnantajat jne.) omien käytäntöjensä mukaisesti, ja niiden olisi tuettava oppijan tavoitteita ja tarpeita.
                     
                     
                        Epävirallisen tai arkioppimisen validointi
                     
                     
                        Mikrotutkintojen saaminen on mahdollista sen jälkeen, kun on arvioitu oppimistulokset, jotka on saatu joko tietyllä mikrotutkintoon johtavalla kurssilla tai epävirallisesta ja arkioppimisesta saatujen oppimistulosten arvioinnin perusteella.
                     
                  
               
                     
                        6
                     
                  
                  
                     
                        Tunnustaminen
                     
                     
                  
                  
                     
                        Tunnustaminen on selkeä viesti oppimistuloksista pienemmissä oppimismoduuleissa, ja se tasoittaa tietä tällaisten oppimiskokemusten laajemmalle tarjonnalle kaikkialla EU:ssa vertailukelpoisella tavalla.
                     
                     
                        Mikrotutkinnot tunnustetaan akateemisiin tarkoituksiin tai työtä varten sellaisten tavanomaisten tunnustamismenettelyjen perusteella, joita käytetään ulkomaisten tutkintojen ja ulkomailla suoritettujen opintojaksojen tunnustamisessa, kun käsitellään virallisen koulutuksen tarjoajien myöntämiä mikrotutkintoja. 
                     
                  
               
                     
                        7
                     
                  
                  
                     
                        Siirrettävyys
                     
                  
                  
                     
                        Mikrotutkinnot omistaa osaamistodistuksen haltija (oppija), ja osaamistodistuksen haltija voi tallentaa ja jakaa ne helposti, myös turvallisten digitaalisten lompakkojen (esim. Europass) kautta yleisen tietosuoja-asetuksen mukaisesti. Tietojen tallennusinfrastruktuuri perustuu avoimiin standardeihin ja datamalleihin, mikä varmistaa yhteentoimivuuden ja saumattoman tietojenvaihdon sekä mahdollistaa tietojen aitouden sujuvan tarkastamisen.
                     
                  
               
                     
                        8
                     
                  
                  
                     
                        Oppijakeskeisyys
                     
                  
                  
                     
                        Mikrotutkinnot on suunniteltu vastaamaan kohderyhmän tarpeita. Oppijat osallistuvat sisäisiin ja ulkoisiin laadunvarmistusprosesseihin, ja heidän palautteensa otetaan huomioon osana mikrotutkintojen jatkuvaa parantamista.
                     
                  
               
                     
                        9
                     
                  
                  
                     
                        Todistusvoimaisuus
                     
                  
                  
                     
                        Mikrotutkinnot sisältävät riittävät tiedot, joiden perusteella voidaan tarkistaa osaamistodistuksen haltijan (oppijan) henkilöllisyys, myöntäjän oikeushenkilöllisyys sekä mikrotutkinnon myöntämispäivä ja -paikka.
                     
                  
               
                     
                        10
                     
                  
                  
                     
                        Tiedotus ja opastus
                     
                  
                  
                     
                        Mikrotutkintoja koskeva tiedotus ja neuvonta olisi sisällytettävä elinikäisen oppimisen ohjauspalveluihin, ja sen olisi saavutettava mahdollisimman laajat oppijaryhmät osallistavalla tavalla ja tuettava koulutus- ja uravalintoja.